ЎзА - Орзу оламидаги одам\nОрзу оламидаги одам\n08.02.2018 16:10 Чоп этиш версияси\nИнсон ҳаётига тааллуқли бўлган ажиб бир мантиқ бор: атрофидагиларга самимий хайрихоҳ назар билан қаровчи инсон охир-оқибат одамлардан иззат кўради. Бир сўз билан айтганда, эътиборли бўлган одам эътирофга муносиб бўлади – бу маълум жидду жаҳд билан вужудга келтирилувчи жараён эмас – мутлақо табиий тарзда, халқнинг нақллари сингари бунёд бўлувчи моҳият бу.\nЎзбекистонда хизмат кўрсатган ёшлар мураббийси, адабиётшунос, нуктадон олим Сайди Умиров табаррук ёшда. Шундай дейману саксоннинг ажиб навқиронлиги бўлишини ҳам ўйлаб кетаман. Бир мен эмас, устозни таниган-билган барчанинг дилида кечувчи ўй шундай десам хато бўлмас.\nНавқиронликда ажиб самимият бор – бу ҳақда сал кейинроқ айтаман. Ҳозир эса, навқиронлик ҳақидаги ўйлар билан мен беихтиёр йиллар ортида қолиб кетган ажиб давр хотираларига бериламан. Инқулоқ болаликнинг қизиқ ҳайратлари ёдимга тушади.\nБола эдик. мактабнинг бошланғич синфларида ўқийдиган кезларимиз. Бизникига ўхшаган қишлоққа йўлингиз тушиб, бориб қолган бўлсангиз – кўргандирсиз балки: баҳорда оғилларнинг устини қип-қизил қизғалдоқ қоплайди. Қарайсизу беихтиёр дилингиз яйраб, кўзингиз қувонади – баҳор томларга чиқиб дунёни алвон ранг билан тўлдиргандек гўё… қарайсизу тўймайсиз. Эҳтимол бизнинг қишлоққа ўхшаш жойга борганингизда кўзингиз тушиб бунга ўзингиз ҳам гувоҳ бўлгандирсиз: ёзнинг охирги ойида ана шу томлар ёзнинг иссиғида қуриб-қовжираб қолган ўт-ҳашаклардан тозаланади ва сомоншувоқ қилинади. Шунчаки қилинмайди бу албатта, ёки ёмғир-қор ўтиб кетмаслиги учун ҳам эмас бу – айни шу сомоншувоқ қилинган жойга узум ёйиб қуритилади – майиз қилинади. Сомоншувоқ қилинган томларни бир кўрсангиз – узумларнинг ҳам яйраб-яйраб майизга айланишини тасаввур қилсангиз ажаб эмас. Янги нарсаларнинг ёқимлилигини биласиз – бу томлар ҳам шундай – янгиланади. Худди шу жараёнда қишлоқда кўпнинг иши – ҳашарга отланади ҳамма. Одатда, бир неча уйда бараварига ҳашар қилинарди ва ҳашарга келганлар бир бошидан тушиб охирги уйдан ишни тугатиб чиқиб кетишарди. Олдинги уйдагилар – ошарни, яъни ҳашарчиларга тайёрлаган овқатларини шу – охирги уйга олиб келиб турган бўлишади. Четдан қарасангиз ҳашар дегани – иш, яна лой билан боғлиқ оғир ишдек, лекин кўпчиликнинг қиладиган иши завқли бўлиб кетишиям бор гап. Биз болаларнинг иши нима бўларди – пастдаги бир неча бола хандакдан тўлатиб берилган пақирдаги қуюқ-суюқ лойни томи сувалувчи оғилнингми, уйнингми ёнига ташиймиз, у ерда катталардан бирови бир учига чангак маҳкамланган арқон билан тепага тортиб туради, томдаги бир неча бола эса шу пақирдаги лойни андава тортувчи ёши катталарнинг олдига ташиб тўкиб кетиб туради. Кўпнинг иши – қизиқ, кўпнинг ишида мушкуллик йўқ, кўпнинг ишида ажиб мароқ бор. Шу мароқ, айниқса, биз болаларга билинади. Аксарият жиддий кўринувчи катталар шу зайлда, иш маромида турли-туман ҳангомалардан айтишади, латифаларнинг ҳам ўрни келади – бизга болаларга қизиқ-да буларнинг ҳаммаси... Катталар гапи давом этаверади, биз болаларнинг қулоғимиз гапда, қўлимиз ишда – қилаётганимиз одатий иш, эшитаётганимиз қизиқ, эшитаётганимиз ҳайратли – катталарнинг гаплари болаликни улғайтириши рост.\nСайди акамнинг мақоласи чиқибди, ким ўқиди, – деди бир маҳал\nпастдаги лойчелакни тепага тортиб олганидан кейин Асом тоғам томдаги андава тортаётган уч-тўрт чоғли одамга, шунингдек, пастдаги ҳашарчиларга ҳам эшитиладиган қилиб.\nҲамма янги, бошқалар эшитмаган нарсалардан гапиряпти, Асом, шуни янгилик деб айтяпсанми? – ҳамсоямиз Носир ака андавани қўлидан қўйиб гап қўшди.\nЯнгилиги бор-да, охиригача ўқиш керак олдин, шундай қарадим,\nқарасам... бизди район ҳақида, шарт имзосини кўрсам, Сайди Умиров деб ёзилган. Ҳашардан кейин бафуржа ўқийман, деб қўйдим. Районимизнинг ҳозирги куни, ўзгаришлари, раҳбаримиз билан боғлиқ айрим нарсаларам ёзилган, билсангиз, ҳаммаси янги гап бўлади Носир ака.\nНосир ака орани тузатган бўлади:\nСайди акани ўзим меҳмон қиганман, бизди уйгаям кеган. Мен ўйлайман, ўқиган одам барибир бошқача... Ҳангомасини ҳалигача эслайман. Бировлар сендан олдин афанди айтаётганийди-да. Тўғри айтасан лекин, ёзилган нарсада янгилиги бўлади – бекордан бекорга газитга чиқмайди ҳеч нарса.\nАна кўрдингиз, гапнинг орқасидаги гап кучли бўлса – ёзилган нарса зўр бўлади. Сайди акам ўзи шундай дейди.\nСилар нима десаларингам, – деди пастдаги лойхандакда оёғини у ёқдан-бу ёққа сермаб қиёмдай бўп кетган лойни аралаштираётган отам овозини баландлатиб, – шу одамнинг борлиги, бизданам шундай одам чиқиб, кичкинагина қишлоқни оламга танитиб юрганининг ўзи катта гап. Менам кўп ўқийман ёзганини – билган одам шундай ёзади.\nШуни айтаман, жезда, – дейди қўли ишда бўлган Асом тоғам. – Одамнинг борлиги билиниши керак. Шунинг ўзи бир қишлоқ, одам энди ўзининг жойини танитиши, керак бўлса, икки қишлоқ – катта гаплигиям шу! Шуйтиб айтувдим, Носир ака, янгилиги йўқ, деб буйтиб турипти...\nУйтиб турмадим-ей, худойлигимни айтдим! Ўмир бовагаям, Усмон бова, ҳатто Ҳайдар бова тугул, Ҳазрат ака, Донабой акаларам мақтаниб гуппилласа бўладиган бўп чиқди асли у киши.\nҲа, шуйтиб гапиринг, ака... аста ўзингизга келасиз-да! – деди Асом тоғам.\nАсом тоғам – онамнинг акаси Ҳазрат тоғамнинг катта ўғли. Ҳазрат тоғамнинг отаси – Усмон катта отам. Ҳайдар бова, Ўмир бова, Усмон бовалар ака-ука бўлишган. Биз, ҳали айтганимдек, эс-эс биламиз уларни, эсимизни таниб-танимай раҳматли бўлишган.\nЖайдари бир феъл бор қишлоғимиз одамларида – борига тан беради, ичида ғужури-ғурури бўлади, бири-бирига эш бўлгиси келади, қайишади шундай бири бирига.\nЭсимда турипти, болалигимизда қишлоқдаги уйларга тахлам-тахлам газеталар келарди. Газетадаги ўқиганларини одамлар ўзаро ҳангомаларида қўшиб-чатиб “бойитишарди”. Биз айни шундай газетаю китоб кўп ўқилувчи қишлоқда эсимизни таниганмиз, ўсганмиз. Табиийки, хаёлимиздаги ҳавасга беихтиёр эргашганмиз – ўқимишли бўлиш ҳар бир боланинг тасаввуридаги катта гап эди. Дарвоқе, қишлоқда ҳалигача “ўқимаганнинг жони йўқ” деган гап кўп ишлатилади. Сайди Умиров шу мўъжаз қишлоқ – Жўрабой қишлоғидан етишиб чиқиб, бу ердагиларнинг ҳар бирида алоҳида ҳавас уйғотган инсон, болаларга-ку, қўл етмас орзулар ўлкасидан келган одамдек кўрингани ҳам рост.\nБолалик баҳона ёдга олганим сингари қишлоқдагиларга ибрату ҳавас бўлгувчи бундай мисолу воқеалар кўп, шундай воқеаларни кўриб-билиб, ҳали айтганимдек, Жўрабой деган мўъжаз ҳаваслар оламида улғайганман ахир. Вақти келиб, қишлоғимиздаги кўплаб йигит-қизлар қатори отам мениям у кишининг олдига олиб борган. Отам раҳматли қаттиққўл, ўзига хос гажир одам эди-ю ўқимишли одамларга алоҳида ҳурмат билан қарарди, уларга ажиб ихлос билан тан берарди. Отам, “Юр, Сайди Умировнинг олдига борамиз. Ўқишингни маслаҳатини қиламиз”, деди. Шундай қилганмиз. Мен Сайди тоғамнинг уйида туриб ўқишга тайёрланганман. Шу ўринда у кишининг умр йўлдоши – Ойлар янгамнинг оналарча куюнчаклиги, айниқса, менга нисбатан беқиёс меҳрини алоҳида миннатдорлик билан айтишим жоиз. (Орадан йиллар ўтди – эндилар билаяпман, у киши чинданам раҳматли онамга ўхшаркан. Йил сайин яққолроқ билинади. Онамни бошқача соғинаман мен).\nСайди Умировнинг бевосита хайрихоҳлигию беминнат кўмакларида ўқишга кирганман (“кўмак”ка изоҳ бериб ўтишим шарт шу ерда: зеҳнинг жойида, меҳнаткашсан, шундай экан, фалончининг фалончисиман, деб юрганингни эшитмаслигим керак, деганди менга) – ва билганманки, бу инсоннинг нафақат ижоди, юриш-туриши, оддий кундалик ҳаёти ҳам мактаб – камтарона мактабнинг улуғворлиги бор бунда.\nҲозирги кунда бу мактабнинг кўплаб битирувчилари юртимиз бўйлаб, шунингдек, чет элларда ҳам маълуму машҳур – устоз, камтарин инсон, яхшиликшунос Сайди Умировни уларнинг ҳар бири чин самимият билан қутлашади, табриклашади. Бу самимий эҳтиром – ҳосилга кирган боғга ўхшайдики, боғбон ҳаётининг самараси, моҳияти намоён бўлади бунда.\nМоҳиятдаги самимиятга эътибор бердингизми – табаррук саксон ёшнинг навқиронлиги шу!\nТабриклаётганлар сафида эканим бахтим. Ёруғ кунлар саодати муборак бўлсин, устоз! Қутлуғ бўлсин!


“Ҳуррият” газетасининг 28 сентябрь сонида Юнус Бўроновнинг “Бемаврид янграган чақириқ” сарлавҳали мақоласи чоп этилди. Ғарб сиёсатдонларини огоҳликка чақирган муаллиф бундай ёзади: “Муҳтарам сиёсатдонлар, террорчилар хатти-ҳаракатларини оқлаб, бу ҳам етмагандай, уларга бошпана бериш яқин келажакда қандай оқибатларга олиб келишини тасаввур қилишга ўткир фаҳм-фаросат керак эмас. Агар бундай икки хил стандарт сиёсатидан воз кечмас экансиз, 11 сентябрь воқеалари ва Европанинг қоқ марказида содир этилган Мадрид ва Лондон фожеалари яна қайтарилиш эҳтимоли ҳақиқатга яқинроқ”.\n“Қишлоқ ҳаёти” газетасининг 30 сентябрь сонида Қўчқор Норқобилнинг “Хавфли ғоялар кўланкаси” сарлавҳали мақоласи эълон қилинди. Мақолада Ўзбекистоннинг бошқа мамлакатлар билан ўзаро ҳамкорлиги хорижий мухбирлар томонидан нотўғри баҳоланаётгани, яъни хорижий ОАВ гўёки давлатларни бир-бирига гиж-гижлашга, орага совуқлик солишга уринаётгани таъкидланади: “Фориш полигонида Ўзбекистон ва Россия Қуролли кучларининг қўшма антитеррор тактик машқлари ўтказилишини ҳам “Андижон воқеалари”га буришни ҳеч бир тайин-тутимли гап деб бўлмайди, чунки айрим жаноблар ўйлагани каби бу ҳолатдан тирноқ остидан кир қидириш, яна ўша жон талвасасидаги алаҳсирашни ёдга солади. Бу ҳам етмагандай баъзи бир “хорижона хабарлар” орқали кейинги пайтларда Ғарбдаги ҳамкор давлатлар билан алоқаси ҳаддан зиёд ёмонлашаётгани ҳақида сафсата сотилмоқда”.\nОртда қолган ҳафтада журналист Юнус Бўроновнинг фаоллиги анча билинди. “Халқ сўзи” газетасининг 23 ва 30 сентябрь кунги сонларида унинг “Холис журналистлар” ҳамда “Кўрсатма расмий айблов эмас” сарлавҳали мақолалари чоп қилинди. Биринчи мақолада журналист Андижон воқеаларини ва бунда иштирок этишда айбланаётганлар устидан олиб борилаётган суд жараёнини ёритишда хорижий ОАВ вакиллари нохолисликка йўл қўяётгани ҳақида тўхталиб, қуйидагича хулоса ясайди: “Мен чет эллик ҳамкасбларимга жуда ачиняпман. Уларнинг тўрт ойдан буён Андижон воқеалари юзасидан тўқиб келган ёлғонлари болаларга айтиладиган чўпчакка айланиб бормоқда. Чунки “тинч намойишчи”лар қурол билан бегуноҳ одамларни қонга ботирганини тан олишиб ўтиришибди”.\nКейинги мақоласида Ю.Бўронов судланувчилардан бирининг кўрсатмаси хусусида расмий Тошкент номидан изоҳ билдиради. Унинг ёзишича: “Андижон воқеаларини Америка молиялаштирди, деган гап Ўзбекистон ҳукумати томонидан расмий эълон қилинган эмас. Қолаверса, Таваккалбек Ҳожиевга нисбатан тайёрланган тергов натижалари асосидаги айблов хулосасида ҳам бу ҳақда бирорта гап йўқ. Демак айбланувчининг бу кўрсатмаси ўз тасдиғини топмаган ва айблов хулосасига киритилмаган. Йўқса ушбу айблов бундан анча илгари ошкор этилган бўларди”.\n“Ўзбекистон овози” газетасининг 27 сентябрь сонида чоп этилган “Тавба-тазарру ва шубҳалар васвасаси” сарлавҳали мақолада Сафар Остонов судланувчиларнинг ўз айбларига иқрор бўлиши ҳеч қандай тазйиқ натижаси эмаслигини исботлашга уринади: “Би-би-си” ва “Озодлик” радиолари эшиттиришларида “айбланувчилар айбларига иқрор бўлишди, чунки уларга тазйиқ ўтказилган”, деган мантиққа зид даъволар билан чиқишлар кўпаймоқда. Олдинига террорчиларни “диндорлар”, “тадбиркорлар”, “тинч намойишчилар” деб жар солишди. Энди эса судланувчилар ўз айбларини бўйинларига ола бошлашгач, “демократ”лар яна янги дийдиёни бошлашди. Гўё айбланувчилар тергов пайтида қийноққа солинган. Қизиқ, на иссиққа, на совуққа кўнишади булар”.


Кашмирдаги тўқнашувлар оқибатида ҳалок бўлганлар сони 16 нафар, 200га яқин киши жароҳатланди\n18:22 / 10.07.2016\nҲиндистоннинг Жамму ва Кашмир штатида рўй бераётган тўқнашувлар оқибатида камида 16 киши ҳалок бўлди ва 200га яқин киши жароҳатланди. Ҳукумат кучлари "Ҳизб-ул-Мужоҳидин" гуруҳи аъзолари билан тўқнашган. Бу ҳақда NDTV телеканалида маълум қилинган.\nБундан олдинги хабарларда 8 кишининг ўлими ва 100га яқин кишининг жароҳатлангани ҳақида айтилганди.\nРадикал гуруҳ фаоли, 21 ёшли Бурҳон Музаффар Вани ва яна 2 айирмачи хавфсизлик кучлари томонидан чоршанба куни ўлдирилганидан кейин намойишлар бошланган. Пайшанба куни Кашмир водийсидаги бир қатор ҳудудларда намойишлар тўлқини юзага келди.\nАйирмачилар полиция маҳкамаларига бостириб киришган, этник камчиликни ташкил қилувчи аҳоли вакиларига ҳужум қилишган. Дастлабки маълумотларга кўра, ҳалок бўлганларнинг барчаси намойишчилар. Шунингдек, 100дан ортиқ полициячи жароҳатланган.\nGreater Kashmir нашри маълумотига кўра, жароҳатланганларнинг 70 нафари ўточар қуролдан жабрланган.\nШринагар ҳамда Жамму ва Кашмир штатининг жанубий ҳудудларида комендантлик соати жорий этилган.\nЖамму ва Кашмир штати аҳолисининг асосий қисми мусулмонлар ҳисобланишади. Бу ҳудуддаги аҳолининг асосий қисми Покистонга қўшилиш тарафдори ҳисобланишади.


12:41 / 02.08.2020 804 pdf Ўқиш режими + -\nХалқимизга кўплаб олиму уламолар силсиласини етказиб берган қутлуғ хонадоннинг бекаси, шайх Исмоил Махдум ибн Сотти Охунд Намангонийнинг завжаи мутоҳҳаралари, ўзбек элининг ардоқли фарзанди, фазилатли шайх Муҳаммад Содиқ Муҳаммад Юсуф ҳазратларининг қайноналари Саодатхон ҳожия ая улуғ айём кунида, ташриқ кунларида бу фоний дунёдан боқий дунёга риҳлат қилдилар.\nҲожия ая гўзал хулқ соҳибаси эдилар. У кишиинг илм аҳлига бўлган муҳаббати, эҳтиром ва ҳурмати чексиз эди. 2015 йили Ҳазратимиз вафот этганларида у кишини хотирлаб Саодатхон ҳожия ая гўзал бир мақола ёзиб, ўқувчиларда ўзгача таассурот қолдирган эдилар. Қуйида эътиборингизга мазкур мақолани тақдим этамиз. Унда Ҳазратга, илм аҳлларига бўлган кучли эҳтиром, ҳурмат, муҳаббат ўз ифодасини топган.\nАзизлар, бу сатрларни ўқир экансиз, уларда қайнонанинг куёви ҳақида эмас, онанинг ўз жигарбанди ҳақида айтган самимий дил сўзларига гувоҳ бўласиз...\nКуёв эмас, ўғил эдилар\nУ кишининг мақомлари улуғлигидан «куёвим» ёки «ўғлим» дейишга ҳам хижолат бўляпман\nШайх ҳазратлари бизнинг хонадонимизга ҳақиқий ўғил бўлиб кирганлар. Бу одамлар тилида бот-бот такрорланадиган «куёв эмас, ўғил», қабилидаги баланд парвоз сўзлар эмас. Аллоҳ барчаларини раҳматига олган бўлсин, қудаларимиз ўзлари ажойиб, самимий инсонлар эди, хўжа кўрсинга иш қиладиган кишилардан эмасдилар. Ўзлари йироқда бўлсалар ҳам, мақсадлари олий бўлгани учун ҳеч иккиланмасдан, қуда-андачилик йўлидаги барча қийинчиликларга рози бўлишган. Ўша пайтнинг шароитига кўра, Андижон билан Тошкент орасидаги масофа анча узоқ ҳисобланар, йўл шароитлари ҳам ҳозиргидагидек қулай эмас эди. Масофа узоқ, кўришиш оз бўлса ҳам, биз улар билан қалбан жуда яқин эдик. Чунки уларнинг ҳам, бизларнинг ҳам орзу-умидларимиз бир – фарзандларимизнинг дин равнақи йўлида хизматларини қўллаб-қувватлаш, бу ишда уларга кўмак бериш эди.\nКуёвимнинг ёшлик чоғлариданоқ илмга бўлган ўзгача муносабатлари яққол сезилиб турарди. Дадамиз Исмоил Махдум домла бўлажак куёвимизни бизга: «Бу йигит илмда пешқадам. Аллоҳ таоло унга ажойиб қобилият берган. Жўралари дам олиш кунларида ёки бўш пайтлари айланиб ёки фойдасиз ишлар билан вақт ўтказиб юришар, бу йигитнинг эса беҳуда юрганини ҳеч қачон кўрмаганмиз», деб таърифлаган эдилар. У киши олим одам бўлганлари учун куёвимиз ҳақларида кўп яхши башоратларни айтган, бу башоратлар ичида у кишининг келажакда китоблар таълиф қилишлари ҳам бор эди. Туш ҳам ажойиб нарса-да! Куёвим ва қизимнинг умр савдолари ҳақида бош қотириб турганимизда, бир яқин отинча дугонам тушимга кирдилар. У киши илмлари билан танилган аёл эдилар. Тушимда катта яшил китобни келтириб, менга тутдилар. «Мен ўқишни билмайман», десам, у киши: «Ўқитиб, эшитиб юрасиз», дедилар. Ҳозирда ҳар сафар боламнинг янги нашр бўлган китобларини олиб келишганда, ўша тушим ёдимга тушади (у кишининг мақомлари улуғлигидан «куёвим» ёки «ўғлим» дейишга ҳам хижолат бўляпман). Шуни айтиб ўтиш лозимки, тўй хусусида истихора қилинганда, кўпчиликнинг тушига китоб кирган, қизимнинг ўзи ҳам китоб кўрган экан. Аллоҳ таоло бизга шундай инсоннинг куёв бўлишини насиб қилиб, у кишидан жондан азиз, кўзимнинг қароси бўлган набираларимни ато этди. Бир муддат улардан айрилиқда яшаганимиз ҳаммага аён. Ўғлим оилалари билан хорижда яшаган кезлар Собирахон қудам билан бирга уларнинг зиёратига бордик. Қудамиз билан уларникида бир оз муддат яшаб, болаларимизнинг дийдорига тўйиш насиб қилди. Ўшанда куёвим билан бирга ҳамхона бўлиб яшаб, у кишининг илм, меҳнат ва ижодга ниҳоятда ҳарис эканликларига гувоҳ бўлдим. У киши ҳар куни бомдодни масжидда жамоат билан адо этиб, уйга қайтишда афғонлар новвойхонасидан иссиқ нон кўтариб келардилар. Биз эса уйда нонушта ҳозирлаб турардик. Болам уйга қайтиб, тез нонушта қилардиларда, ишга шўнғиб кетардилар. Жуда кўп ишлар эдилар. Вақтлари беҳуда ўтмасди. Биз меҳмонларнинг ташрифи у кишининг кун тартибларини, иш режаларини бузмаганди. Бир ёшларга кириб қолган кенжатой Оминахон ишлаётган отасининг атрофларида ўйнаб юрар, у киши азбаройи ишга шўнғиб кетганларидан уни сезмай ҳам қолардилар.\nҒурбатнинг ўзига яраша ташвишлари борлиги сир эмас. Соғинч азоби ҳам енгил нарса эмас. Қизим ватандан турли хабарларни эшитиб сиқилганида, у киши: «Ҳаммаси яхши бўлади, иншааллоҳ. Бу ишларнинг ҳаммаси яхшиликка», дея рафиқаларини юпатардилар. Авваллари ҳам овозлари ёзилган тасмаларни кўп тинглар эдим. Ўзлари биздан узоқда бўлганларида шуларни муттасил эшитиб, юпанардим. У кишининг ҳар бир соҳада чуқур билимга эга эканликларидан, айниқса диний уламо сифатида дунёвий билимлардан ҳам анчагина хабардорликларидан ҳайратга тушардим. Чунки ўзим билган диндор мулло кишиларнинг аксарияти бир томонлама илмга эга эканликларини кўп марта мулоҳаза қилганман. Мана, вафотларига ҳам бир йил бўлай деб қолди. Лекин у кишига шунчалар суяниб қолган эканмизки, бир дақиқа ҳам унута олмаяпмиз. Ҳақиқатда, Аллоҳ таоло бу кишига буюк Устозлик шарафини инъом этиб, одамларга суянч қилиб, Ўзининг динини қувватлантириш учун сабаб қилган экан.\nВатандан йироқда яшашганда баъзан уларнинг бу ердаги камтарона ҳовлиларига бориб турардим. Шунда хоналарига кириб, у кишининг буюмларини, жавонлар тўла китобларини, чет эллардан келтирилган ажойиб нарсаларни кўрганимда, болаларимнинг соғинчи юрак-бағримни ўртар, лекин «Ҳар бир ишда Аллоҳнинг ҳикмати бор», дея ўзимни юпатардим. Шундай пайтларда уларнинг ҳаққига Роббимга дуо қилишдан, Ўзигагина ёлворишдан ўзга чорам йўқлигини сезардим. Аллоҳга беадад шукрлар бўлсинки, бағримизни тўлдириб, қайтиб келишди. Ватанга қайтган пайтлари ўғлим зиёратимга келиб турардилар. Ҳайит кунлари ийд намозидан кейин қиладиган илк ишлари мени зиёрат қилиш эди. Одатда бизнинг кулбамизга йўл олганларини билишса ҳам, то етиб келгунларича менга билдиришмасди. Чунки жуда ҳаяжонланиб кетардим. «Келдилар», дейишса ҳам, шошиб қолардим. У киши қизғин кўришар, обдон ҳол-аҳвол сўрардилар. Юзларидан табассум аримасди. Ҳурмат, эътибор билан муомала қилардилар. Ҳазил-мутойибани ҳам канда қилмасдилар. У киши қадам ранжида қилишлари билан бағрим тўлиб, уйимиз нурафшон бўлиб кетарди. Тобим бўлмаган кезларда дам солиб қўярдилар. Дуо қилиб, дардимга шифо сўрардилар. Ҳар сафарги зиёратлари таассуротлари бир неча кунгача давом этарди. Умуман, уйимизда у киши ҳақларида кунда гаплашардик, ҳозиргача бирор кун уларни эсламай қўймаймиз. Мен сизларга у кишининг олимликлари, дин учун қилган ҳизматларининг ақл бовар қилмас даражада улканлиги, халқаро уламолар орасидаги мавқеларининг кўлами ҳақида сўзламаяпман. Чунки бу мавзуни менданда чиройли ёритиб берувчилар бор. «Азага келган хотин ўз дардини айтиб йиғлайди», дейишади-ку. Жанозамни табарругим ўқийдилар, деб умид қилиб, хотиржам юраверибман. Аллоҳ мени у кишининг ортларидан дуо қилувчи қилиб қўйишини қайдан билибман?! Инсончилик экан-да, баъзан шундай азиз ўғлим орамиздан кетиб қолганларини ўйлаганимда ўкинч ҳислари бостириб келиб, юрагимни эзиб кетади. Ота-она учун фарзандини йўқотишдан кўра оғир мусибат йўқ. Ёшим улуғлиги сабабли одатда яқинларимиздан бирорта одам ўтиб қолса, мендан яширишар, анча вақт ўтганидан кейин билардим. Лекин дунёларга баробар куёвимдан жудо бўлганимизни яширишмади, видолашиб қолмасам, армон бўлишини билиб шундай қилишди. Ўшанда тўсатдан кириб келиб: «Тоблари йўқ экан» дейишса, осмон устимга қулагандек бўлди. «Сизлар яширяпсизлар. Нимадир бўлган! Эй Худо!!!» деб дод солиб юбордим. «Бора оласизми? Қийналиб қолмайсизми?» дейишди. «Нега бормайман?! Нега боламнинг олдига бормайман?! Ўлсам ҳам майли! Бораман! Мен ўлсам нима бўпти?!» дердим, холос. Боламни кўрганимда: «Сизни бундай аҳволда кўришга қандай чидайман?! Сизнинг ўрнингизда мен ётсам бўлмасмиди?! Жанозамни ўқийсиз, деб юрардим-ку?!» дея зорландим. Кейин ҳар қанча оғир ҳолатда бўлсам-да, озор бермаслик учун бир амаллаб сукут сақлаб, дардимни ичимга ютдим. Охирги йилларда Ҳазрат жуда-жуда кўп ишладилар. Устма-уст кунига бир неча учрашувлар, маросимлар... «У кишини толиқтирмасликнинг бир йўлини қилмайсизларми?» дер эдим. Вафотларидан кейин эса фурсатни бой бермасдан, ҳамма ишларга улгуриб қолай, деб шошган эканларми, деб ўйлаб қоламан. Сўнгги пайтларда тўлин ойдек бўлиб кетгандилар.\nОй тўлганидан кейин унинг қайтиши ҳам бор, дея юрагимга ғулғула тушарди. Ишлари жуда силлиқ кетяпти. Бирорта камчилик йўқ, ишқилиб хайрли бўлсин-да, дея хавотирланиб қўярдим. Шундай бўлса ҳам яшнаб турган одамни Аллоҳ таоло бирданига, кутилмаганда бизлардан олиб қўйиши хаёлимга келмаган экан.\nЖоним болам бизга энди қўшни бўлдилар (бизнинг кулба Кўкчада, масжидга яқин жойда). Ўзимча хона ичида у киши томон юзланиб олиб, ўртанаман. Хаёлан суҳбатлашаман. Соғинчдан ва мусибат шиддатидан куйиб, кўз ёши қилиб оламан.\nМана, вафотларига ҳам бир йилга яқинлашяпти. Лекин қизим билан ҳали бу мавзуда юзма-юз суҳбатлашишга юрак бетламайди. Учрашганда бир-биримизни аяб, шунчаки борди-келди гаплардан у ёғига ўта олмаймиз. Қалбимиздаги оғир дардни бир-биримиздан яширишга ҳаракат қиламиз. Қизимга қараб туриб, отаси оламдан ўтган пайтлардаги ўзимнинг ҳолатимни эслайман. Чунки улуғ одамларнинг оиласи бўлиш аёл кишига нафақат улар ҳаётликларида, балки улардан кейин ҳам катта масъулият юклайди. Аллоҳим, қизимга чиройли сабр, ҳикматли ҳаёт, гўзал натижаларни ато қил. Омин. Зиёратимга келиб турадиган набираларимнинг кўзига қарайман. Исмоилжонимнинг елкасига тушган оғир юкларни ўйлайман. Ҳаққига дуо қиламан. Бундай отадан ажраш осон эмас. Энди ишлар унга қолди, оилада ҳам ота, ҳам ўғил. Кам гапириб, кўп ўйчан бўлиб қолган Одинахон қизимга қарайман. Охирги пайтларда «Ҳазратга қарашишим керак», деб кўп тиришарди, бу бежиз эмас экан. Кенжатойимиз Оминахоним энди битта фарзандли бўлганди, ҳали ўқиётганди, ёш эди. Минг шукрки, тўйини, фарзандини кўрдилар. Улар оталаридан кейин гўё бир зумда улғайиб қолгандек. Аллоҳ уларни Ўз паноҳида асрасин. Оталарининг ишларини давом эттиришда Ўзи ёрдамчи бўлсин. Нафақат Ҳазратнинг оилалари, балки менинг бошқа болаларим ҳам у кишидан кейин етимдек бўлиб, ҳувиллаб қолишди. Мендек бир муштипарнинг қиладиган асосий иши дуо экан, уларга тасалли бериб, қўлимдан келганича ҳақларига дуо қилиб яшаяпман.\nБоламни Ўз раҳматингга олгин. Улуғ ажрингдан умидвормиз. Қолдирган ишлари давомли бўлишини сўраймиз. Бизларга эса гўзал сабр бергин. Омин.\n“Омина” журналининг 1437/2016 йил, март сонидан олинди.\n04:00 / 02.08.2020 596\n13:02 / 02.08.2020 1166\n368 16:00 / 13 январь\n790 17:09 / 12.02.2019\n393 12:38 / 03 январь\n644 11:03 / 14.06.2019


Ўзбекистон саноатида атиги ярим миллион одам иш билан банд « Ўзбекистон Халқ Ҳаракати\nЎзбекистон саноатида атиги ярим миллион одам иш билан банд\n18 October 2018 - 17:55\nЎзбекистон Давлат Статистика қўмитасининг ўртача ойлик иш ҳақи тўғрисидаги маълумотларига асосланадиган бўлсак, мамлакат иқтисодиётининг асосий соҳалари атиги 2 миллион 600 мингдан ортиқ кишини банд қилгани англашилади.\nМамлакат бюджетидан энг кўп маоши тўланаётган соҳа ходимлари маорифда бўлиб, уларнинг сони қарийб 1 миллионга яқин – 998200 кишини ташкил этади.\nБу рақам айрим ҳокимлар нега ўқитувчиларни пахта ёки кўча тозалаш ишларига мажбурлашни яхши кўришларини ойдинлаштиради.\n“Одами кўп-да. РайОНО мудирига бир қўнғироқ билан бутун бошли армияни кўчага ҳайдаш мумкин”, дейди мустақил журналист.\nМактаб ва боғчалар ёнига шифохона ва врачлик пунктлари ходимларини ҳам қўшса, пахта планини бир ойга ҳам қолмай бажариш мумкин – Ўзбекистонда шифокор ва ҳамшираларнинг жами сони 431 мингдан ортар экан.\nДавлат Статистика қўмитаси келтирган рақамларга кўра, саноатда банд ўзбекистонликларнинг сони 457100 нафарни ташкил этади.\nҚўмита ўртача номинал ойлик иш ҳақини қуйидаги соҳаларда ўрганган: саноат, қурилиш, савдо, ташиш ва сақлаш, яшаш ва овқатланиш бўйича хизматлар, ахборот ва алоқа, молия ва суғурта хизматлари, маориф, тиббиёт ва ижтимоий хизматлар кўрсатиш, санъат, кўнгилочар хизматлар ва бошқа фаолият турлари.\nДеҳқончилик ва кичик тадбиркорлик субъектларидаги ўртача маош ўрганилмаган.\nЎзбекистон аҳолисининг аксар қисми қишлоқ жойларида яшайди ва расман деҳқончиликда 40 фоиздан ортиқ одам банд деб кўрилади.\nАгар Ўзбекистондаги расман иш билан таъминланган 5,8 миллион кишининг 2 миллиондан зиёди деҳқончиликда банд экани инобатга олинса, мамлакат саноат ишлаб чиқариши қанча кам одамни иш билан таъминлаганини қиёсан кўриш мумкин.\nБунинг устига аксар завод-фабрикалардаги ускуналар эскириб бўлган, бу нарса ҳам ходимларнинг маошларини пасайтирмасдан қўймайди.\n2018 йил 1 октябрида Ўзбекистон аҳолисининг сони 33 миллиондан ошгани хабар қилинди.\nАҳолининг 60 фоизини болалар ташкил этади ва кексалар ҳам меҳнатга яроқли деб кўрилмайдилар.\nСтатистика қўмитаси – 2Х2 ҳали ҳам 4 ми?\nЎзбекистон аҳолисининг 14 миллиондан ортиғини 15 ёшдан 65 ёшгача бўлган инсонлар ташкил этади.\nУлар меҳнат қилишга қодир инсонлар ва уларнинг ярми мамлакат ичида банд бўлсалар, яна камида 4 миллиони хорижда ишлаб оиласини боқмоқда.\nДавлат Статистика қўмитаси бошқарув органлари, ҳуқуқ-тартибот идоралари ва армияда банд бўлганларнинг сони ва бу соҳалардаги маошларга давлат бюджетидан қанча маблағ сарфланишини ошкор этмасликни маъқул кўрган.\nҚўмита Ўзбекистонда ойлик номинал ўртача иш ҳақи кўтарилиб, 1 миллион 684 минг сўмни ташкил этди, дейди. Шу кеча-кундузда 1 АҚШ доллари 8340 сўмга сотилмоқда ва бу мамлакатдаги ўртача маош 201 долларга тенг деганидир.\nТаққослаш учун, Қозоғистонда ўртача маош 415 АҚШ доллари, Тожикистонда эса 124 АҚШ доларига тенг ҳисобланмоқда.\nСтатистика қўмитаси аҳоли даромади ҳақидаги маълумотни ҳам эълон қилди. Ушбу маълумотга кўра, Ўзбекистонда аҳоли жон бошига умумий даромад 5 миллион 262 минг сўмни ташкил этипти.\nБу 631 АҚШ доллари деганидир. Бу маблағнинг ҳам 30 фоизини мигрантлар четдан оиласига юбораётган пуллар ташкил қилади.


Хитой шимолида ёнғин. 8 киши ҳалок бўлди - Darakchi\nДУНЁ 06.12.2021, 23:28\nХитой шимоли-шарқидаги Шаньси провинциясидаги электр станциясида ёнғин содир бўлди. Бу ҳақда Sinhua хабар берди.\nМанбада айтилишича, ёнғин оқибатида 8 киши ҳалок бўлди, 5 киши жароҳатланди. Куйиш ҳолати билан жароҳат олганлар воқеа жойидаги шифохонага ётқизилган.\nШоуян уездидаги электр узатиш станцияси яқинидаги турар-жой ҳудудида ёнғин юзага келган. Ҳозирда мазкур воқа бўйича тергов суриштирув ишлари олиб борилмоқда.


Россия бош вазири ўринбосари Марат Хуснуллин Россия чегараларини очса ва илгари мамлакатда ишлаган хорижликлар қайтган тақдирда ҳам, қурилишларда барибир меҳнат мигрантлари етишмаслигини айтиб ўтди.\nРоссия қурилиш иншоотларида ишчи кучининг етишмаслиги, пандемия сабабли мамлакатдан чиқиб кетган мигрантларнинг қайтишидан кейин ҳам сақланиб қолади. Бу ҳақда Россия бош вазири ўринбосари Марат Хуснуллин маълум қилди.\nАввалроқ у Россиядаги қурилиш майдонларида муҳожирларнинг етишмаслиги соҳа учун муаммо бўлса-да, меҳнат унумдорлигини оширишга имкон берганини айтиб ўтган. Унинг сўзларига кўра, пандемия даврида 1,5 миллион меҳнат муҳожири мамлакатни тарк этган.\nАввалроқ Россия 1 апрелдан Тожикистон ва Ўзбекистон билан парвозларни қайта тиклашни режалаштираётгани хабар қилинганди.\n23:38 / 25.01.2021\nБухоролик дастурчи мигрантлар учун мўлжалланган «Migrant 365» дастурини ишлаб чиқмоқда


Охирги йилларда аксарият ўзбекистонлик юртдошларимиз орасида Путин, Рамзан Қодиров ва Эрдўғон каби авторитар лидерларга ҳайрихоҳлик ортиб бораётгани кишининг диққатини ўзига тортади.\nБу лидерларни бир бирига боғлайдиган муштарак хусусият – демократияга бўлган нафрат, танқидларга тоқатсизлик, халқнинг диний ва миллий туйғуларини қитиқлаш эвазига қозониладиган популизмдир.\nАлдов, сохта ваъдалар, таҳдидлар билан “кучли лидер” профилини яратиш, замонамизнинг модерн султонларига ҳос удум.\nДемократик принципларга асосланган дунёвий жамият билан сиёсий ислом популизми орасида, қабристон сукунатини эслатувчи сохта барқарорлик ваъдалари билан тамал инсоний ҳурриятлар орасида танлов мажбурияти, демократик давлат қуриш истагида бўлган жамиятлар учун таҳликалидир.\nДиктатура яратган зеҳният\nВатандошларимиздаги ўз “жаллодига ошиқлик” синдромини тарихимиз, маданият ва урф одатларимиз каби миллат онгини шакллантирувчи омилларни ҳам назарда тутган ҳолда, умумиятла чорак асрлик диктатура исканжасида иншо бўлган жамият зеҳнияти билан изоҳлаш мумкин.\nАфсуски, эндиликда Каримов даврининг маҳсули бўлган бу жамият, 90-чи йилларнинг бошларида ҳукумат-муҳолифат муносабатларида ва зиёлилар ўртасида кўтарилган “ўзбеклар демократияга тайёрми?” деган ёқимсиз риторик савол билан яна юзлашмоқда.\nВатандошларимизнинг диндор, муҳофазакор қатламларида тарқалаётган Популист Эрдўғон севгиси, “одил султон” , авторитар лекин “дини бутун имонли мусулмон” ҳукмрон бўлган тузум танлови, демократияни фақатгина сайловлардан иборат эмаслигини, сайловлар фақатгина модерн демократик тузумларда бутуннинг бир парчаси эканлигининг далилидир.\nСайлов демократик режимларнинг илк босқичидир ва бу босқич ҳалққа ҳизмат мақоми ҳисобланган иқтидорга эришиш билан тугайди.\nИқтидордаги ҳукуматнинг олинаётган қарорлар ва ижролари билан, фарқли қарашлардаги жамиятнинг турли кесимлари орасида кин, адоват уруғларини экмасдан, уларга бирликда ҳузурли яшаш шароитлари тақдим этмоғи лозимдир.\nАгар иқтидордаги ҳукумат сайлов натижаларига таяниб, жамиятнинг қолган қисмига зуғум қилишга интиларкан, фақатгина ўз ёндошларининг вакили эканлигини далолати демакдирки, бундай сиёсий тузулма машруиятини йўқотади ва жамият инқирозга юз тутади.\nСайланган иқтидорнинг жамият қатламларига, эътиқоди, сиёсий ижтимоий ўрнидан қатъий назар бир ҳил масофада бўлиши халқнинг ҳам иқтидорга бўлган ишончини оширади. Акс ҳолда давлат ва жамият ўртасидаги мувозанат Туркия ўрнагида бўлгани каби тарафкашлик омилларига таяниб қолади.\nВатандошларимиз назарида Эрдўғондаги диндорлик даражаси асосий критерия ўлароқ қабул қилинди ва Эрдўғон ҳукуматининг йиллардан бери давом этаётган антидемократик уйғуламаларига кўз юмилди.\nБу ёндашув аслида биз ўзбеклар зеҳниятида яширинган сиёсий ислом ва дунёвийлик мафкуралари тўқнашувининг намоён бўлишидир.\nСабаби диндор, “иймонли” , “одил подшоҳ” кўринишидаги бир лидерни идеаллаштириб, ичимиздан чиққан , бизлардан бири қабул этиб мафкурага айлантирдик, тасавуримиздаги диндор, ислом уммати йўлбошчиси қолипларига уйғунлаштирдик.\nМашруияти йўқ сайлов\nЭрдўғон севгиси, эрдўғонизм мафкураси, демократияни манзилга элтувчи трамвайга менгзаган макиавелист зеҳниятни янада авж олдирди.\nБу сохтакорлик ва самимиятсизлик, “Мақсадга , манзилга етиб олгунча демократик барча усуллар ҳалол, лекин уёғини ўзимиз биламиз” мантиғи келажакда орзу этаётганимиз – демократик ўзбек жамияти учун ҳам огоҳлантирувчи ишоратдир.\nБугунги кунда Туркия Конституцияси атрофида бўлаётган тортишувлар, аниқроғи парламентар демократия усулидан президентлик бошқарув усулига ўтиш жараёни Туркия яқин тарихини билмайдиган, Туркияни турк сериаллари орқали таниган, “Муҳташам Сулаймон” ошиғи Эрдўғоннинг содда ўзбек муридларини яна ҳам жазавага туширди.\nЭрдўғон дастакчиларининг ўзгартирилаётган конституцияни Туркия давлати учун, Турк демократияси учун қандай салбий оқибатларга сабаб бўлишини англаш, бу тузум тўнтариши моҳиятини тушуниш уларнинг фаҳм фаросатлари доирасига кирмаслигини биламиз.\nЧунки ҳаёлларида, идеалларида халифага айланган исломчи лидерини умрбод тахтда кўриш ягона орзулари холос.\nШундоқ ҳам де факто султонга айланган Эрдўғон якка ҳокимлигини, мутлоқ иқтидорини расмийлаштирувчи баҳсларга сабаб бўлган зиддиятли референдум якунланди, натижалар кутилаётганидек, 51 фоизлик овоз билан Эрдўғон фойдасига ҳал бўлди.\nЭрдўғоннинг 51 фоизлик бу ғалабаси шундоқ ҳам охирги йилларда авторитарлашишга улгурган иқтидори учун бир ютуқ эмас албатта. Давлатнинг барча моддий имконлари, куч ва ричаглари, диний жамоатлар , қўлбола медия, ҳокимлигу вазирликлар, масжидлар, ва тадбиркорлар реферандумда “Ҳа” овози чиқиши учун қўлланилди.\nҚарши жабҳадагиларга ватан ҳоини, террорчи тамғаси урилди. Давлат пропаганда машинаси Ҳитлер Олмониясининг пропаганда вазири Геббелснинг руҳига фотиҳа ўқитажак даражада ёлғон, қўрқув ва босимлар билан тарғибот олиб борилди.\nҲуллас, тоталитар режимларда сайловлар қандай кўринишда бўлса Туркияда ҳам шу тусда амалга ошди. Бу шароитда, чексиз давлат имконларига эга бўлган ва бу имконларни суистеъмол этиш даражасида фойдаланган Эрдўғон ва ҳукумати энг камида 80 фоиз овоз олиши ҳам мумкин эди.\nҲуқуқий переспективадан қаралганда 51 фоизлик кўпчилик устунлиги албатта легитимдир. Аммо масаланинг социологик жиҳати ҳам борки, иқтидорини мустаҳкамлаш учун икки қутбга айриштирилган, халқи бир бирига душман этилган бир жамиятда, ҳар икки кишидан бирининг қаршилигига қарамасдан конституциявий тузум ўзгаришини ҳеч бир машруияти йўқ.\nБу ўзгаришлар ҳам Туркия жамиятининг бутун сиёсий ижтимоий келишув-консенсусга борилмасдан, халққа етарли даражада маълумот улашилмаган ҳолда амалга оширилди.\nЯқин келажакда учун, барқарорлик, кучли давлат, кучли иқтисод вадалари билан Эрдўғон иқтидорининг умри узайтирилди. Аммо айни вақтда Туркия демократияси учун таъмири қийин бир жараёнга ҳам старт берилди.\nПрезидент ваколатларини кенгайтириш, ҳокимиятнинг барча тизгинларини бир одам ҳукмига берилароқ давлат бошқарувида кучлар айрилиғини таъминловчи ижро, қонун чиқарувчи парламент ва адлия тузимлари Эрдўғон ҳукмига ҳавола этилди.\nБу антидемократик ўзгаришлар Европа иттифоқи билан бўлган муносабатларга ҳам буюк зарба берди. Иттифоққа Туркиянинг аъзолик музокаралари ортиқ ҳомҳаёл, эришиб бўлмас орзу.\nТуркия сиёсий саҳнасида юзага чиққан бутун бу негатив манзарага қарамасдан референдум натижалари келажак учун умид берди, Туркиянинг саноатлашган, олий маълумот савияси юксак бўлган шаҳарларида дунёвий демократик давлат истовчилар демографияси ойдинлик кунлари учун бир чироқ ва йўлчи юлдуздир.\nБу қўрқинч шартларда демократик, секуляр жумҳурият тарафдорлариниг 49 фоизлик овози келажак учун бир УМИД.\nОйдинлик Туркия учун, демократик қадриятлар, миллат ҳуррияти учун ҳали ҳам Мустафо Ғози Пошшо Камол Ота Туркнинг “Ҳокимият қайдсиз, шартсиз миллатга оиддир” шиори кучда эканлигининг намойиши бўлди.\nДунё кўзи ўнгида Туркиянинг, Турк миллатининг Эрдўғондан буюк эканлиги исботланди.\ndata-title="Баҳодир Файз: Эрдўғоннинг ўзбек муридлари севинмаса ҳам бўлади" data-description="Охирги йилларда аксарият ўзбекистонлик юртдошларимиз орасида Путин, Рамзан Қодиров ва Эрдўғон каби авторитар лидерларга ҳайрихоҳлик ортиб бораётгани кишининг диққатини ..." data-image="https://eltuz.com/wp-content/uploads/2017/04/r62447.jpg" data-url="https://eltuz.com/kozqarash/199698/" data-services="facebook,odnoklassniki,twitter,telegram" data-counter="ig">


Ўзбек қарияларига ким ғамхўрлик қилиши керак?\nЎзбеклар¸ ëши ўтгач¸ анъанавий зеҳниятга кўра¸ ижтимоий муҳофазани давлат эмас¸ ўз бола-чақасидан кутади. Бундай зеҳният давлатнинг ўз фуқаролари олдидаги фундаментал мажбуриятини деярли йўқ ҳолга келтирмадими? Бу мавзу атрофида Яккабоғ ва Ғаллаоролда яшовчи 78 яшар отахонлар баҳслашди.\nОзодликнинг “Эркин микрофон”ида гапирган Қашқадарё вилоятининг Яккабоғ туманида истиқомат қиладиган 78 ёшли отахон Ражаб бобо Тошев, одамларни давлатдан бир нарса кутиб ўтирмасдан ўзи ҳаракат қилишга ундади. Отахон давлат унга кўрсатаётган марҳаматдан шод эканлигини айтар экан, шу билан бирга ҳар куни лалми ердаги 60 туп дарахтига ўзи 60 челак сув ташиб, боғ қилаётганини айтади.\nЯккабоғлик отахоннинг бу сўзлари эфирга кетганидан сўнг, Жиззах вилоятининг Ғаллаорол туманида яшаётган 74 ёшли пенсионер Набижон ота Жўрабоев Ражаб бобони баҳсга чорлади.\nНабижон ота фикрича, инсон давлатга хизмат қилдими, демак давлат ҳам уни қадрлаши ва ишга ярамай¸ ëрдамга муҳтож бўлиб қолганида¸ ижтимоий жиҳатдан ҳимоя қилиши керак. "Қарияларнинг бугунги жамиятда қадри қолмади ва давлат уни ҳимоя қилолмаяпти, ёлғиз қарияларга бугун қийин бўляпти, пенсия билан бугун яшаб бўлмайди", деди Набижон ота.\nИккала ўзбек пенсионери Озодлик тўлқинларида "Баҳс майдони"га тушдилар.\nРажаб бобо Тошев: Давлат бу ўзимиз, одамлар - давлат. Мен 47 йил ишладим. 17 йилдан бери пенсиядаман. Тўғри қарияларга давлат қараши керак, лекин кимга? Агар қариялар ногирон бўлиб қолса, ҳимояга муҳтож бўлиб қолсагина давлатдан бир нарсани талаб қилиши керак. Пенсия берса, тинчлик бўлса, эркинлик бўлса ўзи яшаши учун ўзи ҳаракат қилиши керакда....\nНабижон ота Жўрабоев: Илойим юзга кириб челак кўтариб юраверинг. Менинг ўзимнинг ҳаётим ҳам ёмон эмас. Лекин шундай мақол бор, аввал атрофга боқ, сўнгра ноғора қоқ, деганлар. Ҳамма ҳам сизу менга ўхшаб ҳаёти яхши ва соғлом-бақувват эмас. Одамларнинг пенсияси ҳеч нарса бўлмаяпти. Ҳатто икки ойлаб пенсия ололмаяпти. 1 августдан бошлаб пенсиялар 15 фоизга ошади деган фармон чиқди, лекин пенсия ошмасдан 50 минг сўмлик қозоқ уни 70 минг сўмга чиқди. Қарияларимиз қишда газ ва чироқ йўқлигидан роса қийналди. Шу нарсаларни бизнинг давлатимиз қилиб бериши керакми ёки сиз билан мен қилишим керакми?..\nРажаб бобо Тошев: Давлатимизга 20 йил бўлди. Шу 20 йилда давлатимиз қанчалик ривожланди. Қарияларни болалари бор, улар ишламайдими ёки давлатга қараб оғзини очиб ётаверадими...\nНабижон ота Жўрабоев: Давлат иш жойлари яратиб бермаса, иш жойлари бўлмаса қаердан ишласин? Агар иш ўринлари бўлганда эди болалар қари ота-оналарини ташлаб миллион-миллион бўлиб Россияга кетармиди, Ражаб ака?\nРажаб бобо Тошев: Менга қаранг, яшашни асалари билан чумолидан ўрганиш керак, ниначидан эмас. Давлтни биз бойитишимиз керак, давлатни хазинасини биз тўлдиришимиз керак...\nНабижон ота Жўрабоев: Мисол учун¸ энг кўп пенсия 200 минг сўм атрофида. Сиз билан менга ўхшаган соғлом одамлар бунга бир амаллаб кун кўрса бўлади. Лекин касал бўлиб қолсангизчи. Битта қариянинг болницага ётиб даволаниб чиқишининг ўзига камида бир миллион сўм пул кетади. Айрим дорилар нархи икки юз, уч юз минг сўм. Беш юз минг сўмлик дорилар бор экан. Шуми қарияларга бўлган ҳимоя, шуми эътибор. Пули йўқ қария бунча пул тополмай ўлади¸ қолади...\nРажаб бобо Тошев: Менга қаранг, қарияларни ҳимоя қилиш учун барча шароитлар бор. Фуқаролар йиғинлари бор, улар ана шундай кам таъминланган қарияларга ёрдам пули беряпти, текин дори беряпти. Бундан ортиқ нима қилиш керак?\nНабижон ота Жўрабоев: Биламиз, ҳаммасини биламиз. Ўша фуқаролар йиғини ёки маҳалла жамғармаси бир йилда берса битта иккитасига 20-30 минг сўм ёрдам берар, бўлмаса йўқ. Бундайлар битта-иккита эмас, Ўзбекистон бўйлаб миллионлаб шундай қариялар бор. Ҳукумат ўшаларни ҳақиқий ҳимоясига олиши керак. Бу ёқдан пенсия оширдим¸ деган гап билан, бу ёқдан нрах-наво икки баравар ошиб турса, бу бўлмайдида....\n"Баҳс майдони"ни тўлиқ ҳолда қуйида тингланг:\nЎзбек қариялари кимга ишониши керак: давлатгами ёки ўзига?


Қурултой делегатлари собиқ президент Атамбаевга қарши жиноий иш очтиришга эришмоқчи\nБишкекда бўлиб ўтган мухолифат қурултойи делегатлари Қирғизистоннинг собиқ президенти Алмазбек Атамбаевни апрель инқилоби идеалларига хиёнат қилиш ва ҳокимиятни қонунга хилоф равишда тортиб олишда айбламоқда. Улар бу ҳақида бугун бўлиб ўтган матбуот анжуманида эълон қилишди, деб ёзади маҳаллий ОАВ.\nУларнинг сўзларига кўра, биринчи кенг миқёсли учрашув иштирокчилари резолюциянинг барча бандларини қадам-бақадам амалга оширишмоқчи. Хусусан, Бош прокуратура томонидан Алмазбек Атамбаевга қарши жиноий иш очиш, парламент томонидан собиқ давлат раҳбарининг дахлсизлик мақомидан маҳрум этилишига эришиш мақсад қилинган.\nИссиқкўл вилояти ҳукуматининг собиқ ваколатли вакили Эмильбек Каптагаев ҳозирги президент Сооранбай Жээнбековга бошқаришнинг “бузуқ” тизими мерос бўлиб қолган, деб ҳисоблайди. Бироқ қурултойда ҚСДП ворисининг йил давомидаги фаолияти қониқарли деб баҳоланган. “Аммо биз Сооранбай Жээнбековга аждарҳога айланиб кетишига йўл қўймаслигимиз керак”, - деди Каптагаев.\nМатбуот анжумани иштирокчилари маълум қилганларидек, қурултой ўз мақсадига эришган. Улар иккинчи форумни 2019 йил апрель ойида ўтказишни режалаштиришмоқда.\nБишкекда 24 ноябрь куни жамоатчилик-сиёсат ташкилотчилиги остида “Қирғизистон: кеча, бугун, эртага” мавзусида қурултой ўтказилди. Тадбир якунида мамлакат президенти Сооранбай Жээнбековнинг ўтган йилдаги фаолияти қониқарли деб топилди. Собиқ давлат раҳбари Алмазбек Атамбаевнинг ўтган олти йил давомидаги президентлиги қониқарсиз дея қайд этилди. Шунинг учун унинг президентлик лавозимидаги фаолиятига ҳуқуқий баҳор бериш ва уни дахлсизлик мақомидан маҳрум қилиш бўйича талаблар билдирилди. Шу бўйича Жогорку Кенеш ва Бош прокуратурага тегишли таклифлар юборилди.\nБундан ташқари, қурултой резолюциясида сиёсий маҳбусларнинг жиноий ишларини қайта кўриб чиқиш ва ҚРнинг янги Конституциясини қабул қилиш бўйича ташаббус илгари сурилди. Жўқорғу Кенешнинг жорий чақириқдаги фаолиятига ҳам салбий баҳо берилди.\nАлмазбек Атамбаев Қирғизистонни 2011-2017 йилларда бошқарган.


Дунёни титратган 13 кун. Дунёни ядровий уруш остонасига олиб келиб қўйган Кариб инқирози ҳақида - Daryo\n13:57, 24.10.2019 106621\nДунёни титратган 13 кун. Дунёни ядровий уруш остонасига олиб келиб қўйган Кариб инқирози ҳақида\nТарих бу инсониятни мутлақо инсонийлаштириш жараёнидир.\nЛюдвиг Феербах (1804-1872), немис файласуфи\nОктябрь ойида жаҳоннинг янги тарихида кўп муҳим воқеалар рўй берган. Аммо улар орасида Кариб инқирози ажралиб туради. Тарихчилар бу инқироз Учинчи жаҳон урушини келтириб чиқариши мумкин бўлганини, томонларнинг муросасозлигигина дунёни ҳалокатдан қутқариб қолганини айтади.\n«Дарё» колумнисти Жаҳонгир Эргашев шу воқеалар ҳақида ҳикоя қилади.\nҚандай бошланган эди?\n1962 йил 4 сентябрь санасида АҚШ президенти Жон Фицжеральд Кеннеди Кубада совет зенит-ракета тизимлари жойлаштирилиши борасида ўз хавотирларини билдирди; у Кастро режими куч ишлатиш ёки таҳдид билан мақсадига эриша олмаслигини, бунга қарши бутун ғарбий ярим шарни ҳимоя қилиш учун барча воситалардан фойдаланиши ҳақида баёнот берди.\n12 сентябрь куни «ТАСС» ахборот агентлигида «Ҳозирда Кубага ҳужум қилиш мумкин эмас, агрессорнинг ҳар қандай ҳужуми жазосиз ва жавобсиз қолмайди», деган хабар тарқатилди. 1962 йилнинг куз фаслига бориб дунё ядро уруши бошланишига яқин эди.\nКариб инқирозининг энг асосий сабоғи умуман ҳеч қандай муаммонинг пайдо бўлишига йўл қўймасликдир.\nТеодор Соренсен, америкалик юрист, Кеннедининг спичрайтери\n1962 йил баҳор ойларида Совет раҳбарияти Озодлик оролида ўрта масофага учувчи ядро каллакларини жойлаштириш ғоясини муҳокама қила бошлади. Аксар тарихчилар фикрига кўра, бу ғоя 1960 йилнинг октябрь–ноябрь ойларида Совет Иттифоқига ташриф буюрган Эрнесто Че Геварага тегишли эди.\nЭҳтимол, Кубадаги Кастро режимини қулатиш тарафдори бўлган АҚШ ҳукумати баёнотлари натижасида бу фикрни қўллаб-қувватлангандир. Аммо Совет Иттифоқи раҳбараиятида 1961 йилга қадар токи АҚШ Туркия ҳудудида ракеталарини жойлаштиришни бошлагунга қадар Кубада ядровий ракеталарни жойлаштириш ғояси мавжуд бўлмаган. Уруш хавфи келиб чиқадиган бўлса, у ўз ракеталарини Туркия ҳудудидан СССР ҳудудига учириш имконига эга бўлар эди. СССР раҳбарияти наздида, қарши жавоб қилиш учун Кубада ядро ракеталарини ўрнатиш мақсадга мувофиқ эди.\nМай ойи охирлари ва июнь ва июнь ойи бошларида Куба ҳукумати розилиги билан СССР Озодлик оролига ядро ракеталарини олиб кириш ҳаракатини бошлаб юборди. Шўро ҳукумати ҳарбий штати бу борада «Анадирь» махфий режасини ишлаб чиқди. «Узоқ Шарққа йўл оляпмиз», деб ўйлаган шахсий таркиб қисмлари ва техник ходимлар қаерга бориб қолиши ҳақида ҳам тасаввурга эга эмас эди. Уларни хавотирга солмаслик учун кемаларга кўп миқдорда мўйнали шубалар ва иссиқ кийимлар ҳам ортилганди. Экипажга кундуз кунлари палубага чиқиш тақиқланган эди.\nАлбатта, АҚШ махсус хизматларидан бундай миқдордаги ҳарбий куч кўчишини яшириб бўлмас эди. Аммо АҚШ ҳукумати октябрь ойининг бошларига қадар гап ҳарбий ҳаво ҳужумидан мудофаа тизимлари ҳақида кетяпти деб ўйлаган. Кеннеди баёнотида СССР Кубага ядро каллаклари олиб келган тақдирдагина вазият жиддий тус олиши ҳақида гапирди.\n«ТАСС» агентлиги эса 12 сентябрда Кеннедининг чиқишига жавоб тариқасида «Ядровий қуролларимиз шу даражада кучлики, уларни Иттифоқ ҳудудидан бошқа жойга жойлаштириш ҳақида ўйланишга муҳтож эмасмиз» деб ёзиб чиқди. Бу орада «Омск» теплоходи Кубанинг Касильда портига 51-ракета ҳарбий бўлинмасининг илк ракеталарини олиб бориб қўйганди.\nТугмалар босилиши мумкин бўлган икки ҳафта\n1962 йилнинг 14 октябрида АҚШ ҳаво-разведка учоқлари Куба ҳудуди устида разведка амалиётларини бошлаб юборди. Бу учишлар сал олдинроқ – 5 сентябрда Кеннеди ҳукумати томонидан вазиятни жиддийлаштирмаслик мақсадида тўхтатиб қўйилганди. Разведка эса русларнинг P-12 ва P-14 ўрта масофага учувчи ядро ракеталари учун майдон ҳозирлаб қўйилгани ҳақидаги фотосуратларга эга бўлганди.\nАҚШ президенти чақирган хавфсизлик кенгаши йиғилишида махсус гуруҳ аъзолари Кубани блокада қилиш ва ҳарбий ҳужум уюштириш режасини таклиф қилди. 22 октябрь санасида Кеннеди америкаликларга телемурожаат йўлларкан, рус ядро ракеталари АҚШ ҳудудидан бир неча ўн километр масофа узоқликда жойлаштирилгани ва денгиз блокадаси бошланиши ҳақида хабар қилди.\n23 октябрь куни президентнинг укаси Роберт Кеннеди СССРнинг Вашингтондаги фавқулодда ва мухтор элчиси Анатолий Добрининга 24 октябрь эрталабки соат 10:00 дан бошлаб Америка ҳарбий кемалари Кубага йўл олган кемаларни қўлга олишни бошлаши ҳақида хабар қилди. Элчи Добринин, ўз навбатида, рус денгизчиларига америкаликларнинг буйруқ ва кўрсатмаларига ҳар қандай ҳолатда итоат этмасликни уқтирди. Шу тариқа 24 октябрь куни Совет Иттифоқининг ядро каллаклари ортилган «Александровск», «Артёмск», «Николаев», «Дубна», «Дивногорск» кемалари Кубага кириб келди. Бошқа кемаларга эса ортга қайтиш буйруғи берилди.\n25 октябрда АҚШнинг БМТдаги доимий вакили Артур Жозеф Голдберг СССРни Кубага ядровий ракеталар жойлаштирганликда айблаб чиқди. Айнан шу пайтда Америка ва Иттифоқ раҳбарлари бир-бирларини аввалроқ ўйланган режалар – ракеталарни жойлаштириш, денгиз блокадаси ва оролга бостириб кириш ғоясидан қайтаришга уриниб кўришди.\n27 октябрь кеч оқшомида Роберт Кеннеди мени ўз хонасига таклиф қилди. Унинг кабинети тартибсиз, тўзиб ётар эди. Диванда эса ғижим ёпинғич ётар, афтидан, кабинет эгаси шу ерда ухлаган эди.\nКариб инқирозининг кулминацион нуқтаси 27 октябрга тўғри келади. Совет Иттифоқи ҳарбий кучлари АҚШ ҳаво кучларига қарашли U-2 айғоқчи учоғини уриб туширди. Учоқ бошқарувчиси майор Андерсен ҳалок бўлди. Куба ҳаво ҳужумидан мудофаа кучлари яна бир нечта Америка айғоқчи учоқларига қарши ўт очди. Бу пайтда эса АҚШ ва СССР раҳбарлари ён бериш имконияти шартларини қизғин муҳокама қиларди.\nБир нарсани эсдан чиқармаслик керак: Жон Кеннеди ва Никита Хрушчёв ўз мамлакатларида қатъий чоралар тарафдори бўлганларнинг ички сиёсий босимини ҳам ҳис қилиб турар эди. АҚШ президенти Кубадан рус ядро ракеталари олиб чиқиб кетилишини талаб қилса, Совет Иттифоқи ундан Кастро ҳукуматига ҳужум қилинмаслигини, денгиз блокадаси бекор қилинишини ва Туркиядан Америка ракеталари олиб чиқиб кетилишини талаб қилаётганди.\n27 октябрдан 28 октябрга ўтар кечаси Роберт Кеннеди Анатолий Добринин билан яна бир марта учрашиб, АҚШ тарафи СССР илгари сураётган шартларга рози эканини билдирди. Добринин Компартия сездини ўтказаётган Хрушчёв билан дарҳол боғланиб, вазиятдан огоҳ этди. Совет Иттифоқи раҳбари муросага режасини дарҳол маъқуллади. Кубада Совет қўшинларига қўмондонлик қилаётган генерал Иссе Плиевга Хрушчёв дарҳол Америка учоқларига ҳужум уюштирмаслик ҳақида буйруқ юборди. Дунё шу ондан эркин нафас ола бошлади.\nКариб инқирози сабоқлари\nАқл ва идрок бизни қутқара олмайди. Кариб инқирозини бартараф қилишда бизга омад ёрдам берди. Ядро урушининг олдини бахтли тасодиф олди. Кеннеди, Хрушчёв, Кастро – барчаси идрокли шахслар эди-ку. Идрокли инсонлар дунёни ҳалокат ёқасига келтирди. Бу бугун ҳам қайтарилиши мумкин.\nРоберт Макнамара, 1961–1968 йилларда АҚШ Мудофаа вазири\nКариб инқирози икки қудратли давлат ва иттифоқчиларининг Иккинчи жаҳон урушидан кейинги илк тўқнашуви бўлди. Бу ҳолат икки давлат раҳбарларини мураккаб танлов остида қолдирди: ё ядро уруши содир бўлишига йўл қўйиш, ёки вазиятни муроса ёрдамида ҳал этиш. Шу билан бир вақтда инқироз икки давлат раҳбарларини халқаро мувозанатни бузувчи фитналарга учмасликка ўргатди. Назаримда, айнан шу инқироз кейинчалик – 1960–1980-йиллардаги Совет – Америка муносабатларида кузатилган илиқлик ва борди-келди муносабатларига замин яратди.\nАҚШнинг стратегик қуролланиш борасидаги имкониятлари Совет Иттифоқиникидан анча устун бўлса-да, президент Кеннеди миллионлаб америкаликларнинг келажагини ҳал қилишга ожизлигини сезди ва музокаралар томон қадам ташлади.\n08:40, 25.03.2020 247129\n17:09, 27.03.2020 218985\n17:14, 28.03.2020 356617\n01:01, 30.05.2020 5182\n00:33, 30.05.2020 5573\n00:03, 30.05.2020 8400\n23:58 Бугун 14941\n00:00, 28.05.2020 136662\n22:27, 28.05.2020 102200\n09:33 Бугун 101364\n10:02, 28.05.2020 95037


«Хоразм Беклари» яксон этилди. 6,5 млрд сўм кредит олиб меҳмонхона қурган тадбиркорнинг биноси ҳокимият томонидан бузиб ташланди\n20:55 / 31.01.2019\n«Ҳар бир тадбиркор билан «Сиз» деб гаплашамиз. Одамлар бой бўлмаса, давлат бой бўла олмайди. Тадбиркор бўлиш, пул топиш ва банк билан ишлаш осон эмас. Унинг учун ўқиш керак, қўлга қалам олиш керак», - деб айтган эди президентимиз Шавкат Мирзиёев ўз маърузаларидан бирида.\nПрезидентнинг тадбиркорликни қўллаб-қувватлашга қаратилган сиёсати ўлароқ, тадбиркорларга иқтисодиётни ривожлантиришдаги бўғин сифатида қарала бошланди. Масалан, улар бирор соҳада ишлаб чиқаришни йўлга қўяди, янги иш ўринлари яратилади, давлатга солиқлар тўланади ва давлатда пул айланишининг салмоғи янада ортади. Иқтисодиётни ривожлантиришда тадбиркорларнинг ўрни жуда муҳим ҳисобланади.\nБироқ, ҳамон жойларда янгича сиёсат мазмунини тушунмай келаётган мансабдор шахслар учраб турибди. Яқинда Kun.uz таҳририятига Хоразм вилоятидан мурожаат келиб тушганди. Унда туризмни ривожлантириш мақсадида тадбиркор қураётган меҳмонхона биноси ҳеч қандай асосларсиз бузиб ташлангани айтилганди. Ушбу мурожаатни жойига бориб ўрганишга қарор қилдик.\nМаълум бўлишича, 2017 йилнинг 17 ноябрь санасида шаҳар ҳокими қарори билан «Хоразм Беклари» масъулияти чекланган жамиятига Урганч шаҳар 28-сон «Темир йўлчи» маҳалласи ҳудудидан (темир йўл вокзал олди майдони ҳудуди) тасдиқланган лойиҳага мувофиқ биринчи қавати ресторандан иборат кўп қаватли меҳмонхона биноси қурилиши учун ер майдони ажратилади. Тегишли рухсатнома ва хулосалар олингач, тадбиркор қурилиш ишларини бошлайди.\nБироқ, 2018 йилнинг 1 декабрида ҳудудга шаҳарнинг янги ҳокими Шуҳрат Абдуллаев келади ва деярли битиш арафасида бўлган бинони ҳеч қандай огоҳлантириш ва ҳужжатларсиз, оғзаки топшириқ билан буздиришни бошлайди.\nТадбиркорнинг айтишича, лойиҳани амалга ошириш учун Халқ банкидан 6,5 миллиард сўм кредит олинган. Шу вақтга қадар бинони кўтариш учун 4 миллиард сўмга яқин кредит ва 1 миллиард сўмдан ортиқ ўз ҳисобидан маблағ сарфланган.\nМурожаат муаллифи билан суҳбатдан сўнг, бузиб ташланган бино ўрнини кўздан кечирдик. У ерда ҳали ҳануз бузиш ишлари давом этарди. Бузиш ишлари «Ўзбекистон темир йўллари» акциядорлик жамиятига қарашли техника воситаси ёрдамида олиб борилаётган экан. Ушбу техниканинг ҳайдовчиси бинони бузиб ташлаш топшириғи ҳокимият томонидан берилганини тушунтирди. Бузиш ишлари давомида қурилишга сарфланган материалларнинг ҳеч бири омон қолмаган. Ҳали ишлатилмаган материалларнинг бир қисми бузиш жараёнидаги эҳтиётсизлик туфайли вайрон бўлиб, яна бир қисми номаълум шахслар томонидан талон-тарож қилинган.\nВазиятга ойдинлик киритиш ва мурожаат юзасидан ўтказилаётган журналистик суриштирувнинг холислигини таъминлаш мақсадида Урганч шаҳри ҳокими Шуҳрат Абдуллаев билан боғланишга уриндик. Аммо шу куни вақтимизни қабулхонада кутиш билан беҳуда ўтказдик. Кейинги куни ҳам худди шу аҳвол такрорланди. Ниҳоят учинчи куни, узоқ кутишлардан сўнг ҳоким Ш.Абдуллаевнинг қабулига кирдик ва масала юзасидан унинг изоҳини тингладик.\n«Бу бино жойлашган ҳудуд бош режага кўра аҳоли дам олиш маскани бўлиши кўзда тутилган. Лойиҳа вилоят ҳокимлиги тасдиғидан ҳам ўтмаган экан. Эски ҳоким ерни бериб юборган. Топшириқ бўлди, бузиб юбордик.\nТадбиркорнинг ери, банкдан олган кредити ва зарарини қоплаш масалалари кўриб чиқилади», дейди ҳоким.\nСуҳбатдан сўнг бизда ўз-ўзидан бир неча саволлар пайдо бўлди.\nАввалига белгиланган тартибда расмийлаштирилган ва тегишли ташкилотлар томонидан рухсатнома ва хулосалар олинган объект деярли қуриб битирилиши якунланай деб қолганда қандай қилиб ноқонуний бўлиб қолди? Тадбиркорнинг маблағлари ҳисобига қурилган бино Ҳокимнинг оғзаки топшириғига асосан бузиб ташланишини қандай изоҳлаш мумкин? Бузиш ишлари нега қонун билан белгиланган тартибда амалга оширилмади? Ҳокимнинг бинони бузиш ҳақида бузиш ишлари амалда бошланганидан кейин чиқарилган қарорида тадбиркорнинг кўрган зарарини қоплаш масалалари белгиланмади?\nШу каби саволларга ҳоким «буни ҳокимият юристидан сўраш керак»лигини айтиб, жавоб беришни истамади.\nБузиш ҳақидаги қарорга энг сўнгги бўлиб имзо чекадиган шахс ҳоким-у, лекин унинг «Буни мен билмайман», дейиши шубҳали эмасми? Қайси ҳокимликда ҳокимнинг буйруғисиз бирор бино бузилган? Бироқ, ҳар қанча қизиққанимиз билан берилган саволларга ҳокимдан тайинли жавоб ололмадик.\nҚизиқ томони, «Хоразм Беклари» МЧЖга тегишли бинони бузилишига асосий сабаб сифатида кўрсатилаётган Урганч шаҳрининг бош қурилиш режаси ҳокимлик масъуллари томонидан танишиб чиқиш учун тақдим этилмади.\nҲозирда жамият раҳбари Уморбек Беков тушкунликка тушиб қолган. Ҳар ойда кредит фоизларини сўндириш учун Халқ банкига 55 миллион сўмдан ортиқ тўлов қилмоқда. Тадбиркорнинг таъкидлашича, қарзларини ёпиш учун маблағ топиш масала жуда қийин кечмоқда, тез орада яшаб турган уйини сотишига тўғри келиши мумкин экан. Бу ҳолда у ногиронлиги бўлган отаси ва оиласи билан кўчада қоладими? Бу ҳам етмагандек, тадбиркорнинг кекса онаси фарзандига кредитни тўлашга кўмаклашиш учун уруш гирдобида бўлган Яман давлатига ишлаш (шифокорлик) учун кетибди.\nТасанно! Тадбиркорни хонавайрон қилсак, оиласини кўчага улоқтиришларини томоша қилиб турсак, уларнинг ўзлари ёки оналари нотинч юртларда ишлашга кетишга мажбур бўлишига ҳисса қўшсак...\nҚани адолат? Нега жойларда баъзи ҳокимлар қонунни четлаб ўз билганини қилмоқда? Ахир бу президент олиб бораётган сиёсатга зид эмасми? Нега ҳуқуқни муҳофаза қилувчи органлар бундай ишларга панжа ортидан қараб келмоқда?\nТадбиркорнинг онаси эса ўзга юртларда зорланиб юрибди. У ўғлининг ишлари ўнгланишидан умидвор, адолат тикланишини истайди. Онаизорнинг ўғлига далда бўлиш учун жўнатган аудиоёзувларини эшитиб, бунга амин бўлишингиз мумкин.\n«Ассалому алайкум, ўғлим Умарбек. Яхшимисан? Муаммоинг ҳал бўлмоқдами? Кўрган зараринг ўрнини қоплашнинг йўли бормикин?\nБолам, хафа бўлма! Аллоҳ бор! У ҳаммасини кўриб-билиб турибди. Иншааллоҳ у ёрдам беради.\nМана, мен ҳам сенга ёрдам бериш учун шу нотинч юртларга келиб ишлаб юрибман. Ахир ҳурматли президентимизнинг гаплари бор-ку! «Кимки тадбиркорга тўсқинлик қилса, у менинг душманим», деганлар. Мен уларнинг бу сўзларига ишонаман.\nЎғлим, хафа бўлма. Мен сизлар учун ҳамиша дуодаман. Сенга Аллоҳдан куч-қувват, сабр-тоқат ва омад тилаб қоламан.\nЎзингни тушкунликка солма, билдирма. Бир кун албатта ҳақиқат юзага чиқишига ишонаман, ўғлим».\nҲозирги кунда, очиқ айтиш керак, айрим ҳокимлар томонидан қонун ҳужжатларида белгиланган ваколатлардан четга чиқиш ҳолатлари ҳамон давом этмоқда. Бири фермерни дўппослайди, бошқаси исталган биносини буздириб ташлайди. Бундай шахсларга қонун ўтмайдими? Жиловини тортиб қўядиган давлат ташкилотлари қаерга қарамоқда? Президент Шавкат Мирзиёев ҳоким ва бошқа мансабдорларга тадбиркор учун барча шароитларни яратиб беришни қайта ва қайта таъкидлаётган бир пайтда бу каби ҳолатлар давлат раҳбари олиб бораётган одилона сиёсатга хиёнат эмасми?\nАйни кунда бу тадбиркорга Ўзбекистон Республикаси Вазирлар Маҳкамаси ҳузуридаги Тадбиркорлик фаолиятини ривожлантиришни қўллаб-қувватлаш давлат жамғармаси маблағлари ҳисобидан моддий кўмак берилмоқда. Аммо айрим ҳокимнинг ҳаракатлари натижасида бир тадбиркор ва унинг оиласи чирқираб қолмоқда.\nДавлатимиз раҳбарининг 2019 йил учун мўлжалланган энг муҳим устувор вазифалар ҳақидаги Олий Мажлисга Мурожаатномасида давлат идоралари халққа, жумладан, тадбиркорларга яқин кўмакчи бўлиши зарурлиги ҳақида таъкидлади. Зора, мутасадди ташкилотлар бу ҳолатга жиддий эътибор қаратиб, тадбиркорнинг бузилган ҳуқуқларининг тикланиши таъминланса...\nТрамп Вашингтондаги меҳмонхонасига эгалик ҳуқуқини 375 миллион долларга сотди


Линкольн Блумфельд Ўзбекистонда нима масалани муҳокама қилди?\nШайбон 4 октябр куни АҚШ давлат котибининг ҳарбий ва сиёсий масалалар бўйича ўринбосари Линкольн Блумфельд ва АҚШ Мудофаа вазирлиги вакили Энди Ҳоэн бошчилигидаги делегация Ўзбекистонга келди.\nРасмий маълумотларга кўра, АҚШ делегацияси аъзолари 5 октябрь куни Ўзбекистон ташқи ишлар вазири Содиқ Сафоев билан музокара ўтказган. Музокарада ўзаро ҳамкорликнинг бугунги аҳволи ва истиқболи хусусида гап борган. Томонлар минтақавий хавфсизликни таъминлаш учун Афғонистонда тинчлик ва барқарорлик ўрнатилиши муҳим аҳамиятга эгалигини қайд этган.\nАҚШ делегацияси Ўзбекистон Президенти Ислом Каримов билан ҳам учрашди. Ташқи ишлар вазирлиги матбуот хизмати раҳбари Илҳом Зокировнинг таъкидлашича, делегация ташрифи кун тартибида Президент билан учрашув кўзда тутилмаган эди.\nҲозирча бу учрашув кимнинг таклифи билан ўтказилгани номаълумлигича қолмоқда. Унда муҳокама этилган мавзулар ҳам ошкор этилмаётир.\nАҚШнинг Ўзбекистондаги элчихонаси матбуот хизмати вакилининг сўзларига кўра, делегация ташрифи АҚШ Президентининг 16 августдаги чиқиши билан боғлиқ. Жорж Буш бу чиқишида мамлакатнинг хориждаги ҳарбий базалари жойлашувини қайта кўриб чиқиш ҳақида баёнот берган эди. Мазкур баёнотдан келиб чиқиб, делегация Ўзбекистондаги АҚШ ҳарбий базасининг мақоми юзасидан маслаҳатлашув ўтказиш мақсадида Тошкетга ташриф буюрган.\nЎзбекистон Ташқи ишлар вазирлиги делегация ташрифидан кўзланган мақсад хусусида АҚШ элчихонаси тарқатган маълумотни инкор қилди. И.Зокировнинг фикрича, Президент сайлови арафасида Американинг ҳеч қайси маъмурияти муҳим масалаларни қайта кўриб чиқишга ҳаракат қилмайди. Яъни бундай йўл тутиш Америка сиёсати анъаналарига зид.\nАҚШ Давлат департаменти ва Мудофаа вазирлиги қўшма делегациясининг Ўзбекистон Президенти билан режадан ташқари равишда учрашгани сабаблари ҳақида Ташқи ишлар вазирлиги ва Президент девони вакилларидан аниқ жавоб олишнинг имкони бўлмади.\nШунингдек, ташриф арафасида делегациянинг Ўзбекистон мудофаа вазири Қодир Ғуломов билан музокараси кўзда тутилгани ҳақида хабар тарқатилганди. Бу учрашув ўтказилган-ўтказилмагани ҳам номаълум бўлиб турибди. Мудофаа вазирлиги бу ҳақда сукут сақламоқда.


Имтиҳонлар 15 кун давом этади, жавоби 1 кунда чиқади | Коммерсант.Уз\nИмтиҳонлар 15 кун давом этади, жавоби 1 кунда чиқади\nОлий таълим муассасаларига кириш учун тест синовлари 1 августдан 15 августга қадар ўтказилади\n808 марта кўрилган 26.12.2017 Ўзбекистон янгиликлариЯнгиликлар\nБундан буён олий таълим муассасаларига кириш учун тест синовлари 1 августдан 15 августга қадар ўтказилади. Шунингдек, кириш тест синовлари натижалари тест синови ўтказилган куннинг эртасигаёқ Давлат тест марказининг расмий веб-сайтида эълон қилинади. Бу ҳақда xs.uz маълум қилди.\nЯнги ўқув йилидан бошлаб алоҳида иқтидор талаб этиладиган маданият, санъат, дизайн, тасвирий ва амалий санъат, мусиқий таълим, санъатшунослик, спорт ва жисмоний тарбия соҳасидаги таълим йўналишларида тест синовлари бўлмайди. Масалан, Ўзбекистон давлат консерваторияси, Ўзбекистон давлат санъат ва маданият институти, Камолиддин Беҳзод номидаги Миллий рассомлик ва дизайн институти, Ўзбекистон давлат жисмоний тарбия институти ва алоҳида иқтидор талаб этадиган таълим йўналишларига фақат ижодий имтиҳонлар орқали қабул қилиш йўлга қўйилади.\nМаълумот берилишича, бу йил 729 минг нафардан зиёд абитуриент олий таълим муассасаларида ўқиш истагини билдирди, тест синовларини ўтказиш учун 1080 тадан кўп бино ва 22 мингдан ортиқ аудитория керак бўлди.\nЭслатиб ўтамиз, 2017 йил 16 ноябрда Ўзбекистон президентининг “Республика олий таълим муассасалари бакалавриатига кириш тест синовларини ўтказиш тартибини такомиллаштириш тўғрисида”ги қарори қабул қилинди.\nАқлли бўлиш – фойдали: америкача таълим. 1072 1 11.01.2018\nАмерика университетига кириш, грант олиш, жўшқин таълим жараёнида омон қолиш ва ўқишни иш билан уйғу...\nInnovation Camp бепул қишки лагерига қабул эълон қилинди. 682 18.12.2017\nИнновацион лагерда болалар робототехника, дастурлаш, дизайнни ўрганадилар. Саралаш танловига саккизи...\nИрода Расулова: “Бизнес бор хаёлингизни эгаллаб оларкан, лекин оила – бу муқаддас”. 1016 5 16.10.2017\nТабиб – табиб эмас, бошдан ўтказган табиб. Экспертлар-у арбоблар қачалик доно маслаҳат бермасинлар, ...\nАкадемик лицейларда таълим икки йилгача қисқартирилади. 763 27.09.2017\n2017–2018 ўқув йилидан бошлаб, барча академик лицейларда ўқиш муддати уч йилдан икки йилга қисқартир...\nТайландда яшовчи 91 ёшли аёл университетни тамомлади. 520 11.08.2017\nТайландда яшовчи 92 ёшни қоралаган аёл, 20 йиллик тайёргарликдан сўнг, университетни тамомлади. Унив...\nЎзбекистонда 10 минг кишига 23,5 шифокор тўғри келади. 745 30.06.2017\nСоғлиқни сақлаш вазири етишмаётган кадр ўринларини қай тарзда тўлдирилиши хақида сўзлаб берди....


Алли АПЛда мавсумнинг энг яхши ёш футболчиси сифатида тақдирланди\n08:53 / 25.04.2016\n«Тоттенҳэм» жамоасининг 20 ёшли ярим ҳимоячиси Деле мавсумнинг энг яхши ёш футболчиси деб эътироф этилди.\nАнглия профессионал футболчилар ассоциацияси ўтказилган сўров якунларига кўра, ушбу футболчини мукофотга лойиқ деб топди. Сўровнома АПЛ жамоалари мураббийлари ҳамда футболчилари орасида ўтказилган.\nЎтган мавсумда чемпионшип вакили «МК Донс»да ўйнаган ва жорий мавсумда «шпорлар» устози Почеттино томонидан кашф қилинган Деле Алли жорий мавсумда жамоаси билан 32 ўйинда 10та гол уриб, 10та голли пас муаллифи бўлди.\nМаълумот учун, бундан олдинги 4 мавсумнинг 3тасида «Тоттенҳэм» футболчилари (Кайл Уокер 2011-12, Гарет Бэйл 2012-13, Ҳарри Кейн 2014-15) мавсумнинг энг яхши ёш футболчиси учун мукофотга лойиқ кўрилганди.


«Айримлар ерда ётди». Каниза Тошкентга рейс бекор қилинган Истанбул аэропортидаги ҳолатни кўрсатди — видео - ShouBiz.uz\nЯнгиликлар 14:11 | 27.1.22\nХонанда кўпчилик қийналганини таъкидлади\nХонанда Каниза Instagram саҳифасида Тошкентга рейс бекор қилинган Истанбул аэропортидаги ҳолатни кўрсатди.\nУ Туркиядан учиб кетолмаган ўзбекларга мурожаат қилиб, Instagram’дан ёзишни сўраган. Каниза 2 кун рейс тўхтатилгани сабаб аэропортда одам кўплигини айтди. Хонанда кўпчилик ўзбеклар Туркия аэропортида овқатсиз, нонсиз қолиб кетганини таъкидлади. Баъзи инсонлар эса ерда ухлашга тўғри келган.\n«Ҳаммага салом. Истанбулдаги ўзбек ватандошларимиз, 274-рейсда учиб кетолмаганлар менга direct’дан ёза оласизми? Учиш, самолёт ҳақида бирор бир маълумот борми? Ўзбекистон ҳаво йўллари хабар беришингизни илтимос қиламиз. Бу ерда хабар ҳам йўқ. Администраторимга ҳам ёзишингиз мумкин. Бу ерда кўп қийналдик. Аэропортда овқатсиз ва ҳеч нимасиз қолиб кетиб, ерда ҳам ухлаб ётишди. Ҳаммага куч-қувват, сабр берсин. Шунчалик кўп одамни кўрганмисиз. 2 кундан бери рейс тўхтаганига ҳаммаёқ одам. Ҳамма рейсини кутяпти. Кимдирлар оч қолиб кетди. Кимдир ерда ётди. Кимдирлар нонсиз, сувсиз қолиб кетди. Худога шукур ҳаммамиз чиройли синовдан ўтиб олдик. Худо хоҳласа ҳаммамиз етиб олайлик», — дейди хонанда.\nКаниза 17 январь куни янги уй ва машина сотиб олганди. Хонандага бу ишда ҳар гал онаси ва акаси ёрдам берган. Бироқ бу сафар Каниза ўз меҳнати эвазига олганини таъкидлаган. Хонанда «Jetour X70» машинасини олган.\nАввалроқ Каниза Бўстонлиқдаги тўйда йиқилиб тушганини айтганди. У қўшиқ куйлаётган пайтда бир қиз унинг қўлидан тортиб юборгани сабабли йиқилиб тушган. Хонанда ўша вазиятни 100 дан ортиқ одам кўрганини таъкидлаганди.\nКаниза 10 ноябрь куни тўй хизматларининг бирида маст эркак билан жанжаллашиб қолган. У қўшиқ куйлаётган вақтда маст эркак шилқимлик қилган ва жанжал кўтарган. Хонанда эса бу ҳолатда унга нисбатан ҳақоратли сўзларни айтган.


Партиядошимиз – туман маданият бўлими раҳбари | "Адолат" СДП\nКейинги йилларда Ўзбекистон “Адолат” СДП Наманган вилоят ташкилотида кадрлар билан ишлашни такомиллаштириш юзасидан қатор тадбирлар амалга оширилмоқда. Нафақат ходимлар, балки фаоллар орасида ҳам билимли, тажрибали, истеъдодли инсонлар сафи кенгайиб бормоқда. Бу эса ҳокимиятлар, бошқа нуфузли ташкилотлар кадрлар заҳирасини шакллантиришда ҳам қўл келмоқда. Яқин орада рўй берган бир қатор ўзгаришлар бунга мисол бўла олади.\nМасалан, Зиёджон Маҳкамов икки йилдан кўпроқ вақт мобайнида вилоят партия кенгашида ижрочи котиб бўлиб ишлади. Ўзининг изланувчанлиги, ишга ижодий муносабати, меҳнатсеварлиги билан обрў қозонди. Халқ депутатлари вилоят кенгашидаги “Адолат” СДП гуруҳи фаолиятини йўлга қўйишга ҳам муносиб ҳисса қўшди. Шунинг учун бўлса керак, бултур Наманган шаҳри таркибида Давлатобод тумани ташкил этилганда, у ташкилий- назорат гуруҳига ишга таклиф қилинди. Ҳозир бу ерда етакчи мутахассис сифатида фаолият олиб бормоқда.\nЁки Ойлархон Охуновани олайлик. У аввал Наманган шаҳар партия кенгаши раиси, кейинчалик эса вилоят кенгашида мутахассис бўлди. Ҳар икки вазифада ўзининг билими ва салоҳиятини кўрсата олди. Бунда қўш олий маълумот эгаси эканлиги, яъни муҳандис ва ҳуқуқшунослиги ҳам катта роль ўйнади. Норин туман Фуқаролик ҳолатлари далолатномаларини ёзиш бўлими раҳбарлиги лавозимига танлов эълон қилинганда, у ҳам ўз ҳужжатларини тақдим этди. Синовлардан муваффақиятли ўтгач, ФҲДЁ мудири сифатида иш бошлади.\nКуни кеча эса яна бир партиядошимиз ҳаётида қувончли воқеа рўй берди. Биз Наманган шаҳар маданият бўлими мудирининг ўринбосари Аҳмаджон Дадахоновни назарда тутмоқдамиз. У “Адолат” СДПдан Наманган тумани халқ депутатлари кенгаши депутатлигига ҳам сайланган. Аввал ёшлар ташкилотида, ҳокимият тизимида ишлаган. Маданият соҳасини ҳам пухта эгаллаган. Шунинг учун бўлса керак, Янги Наманган тумани маданият бўлими мудири вазифасига тайинланди.\n– Албатта, янги лавозимда иш бошлаш ҳар бир киши учун катта шараф, - дейди у. – Айни пайтда зиммамга катта масъулият юкланганини ҳам ҳис этиб турибман. Чунки янги туманда иш ташкил этишнинг ўзига хос мураккабликлари бор. Биринчи навбатда малакалаи кадрлардан иборат аҳил жамоани шакллантириш керак. Қолаверса, соҳанинг моддий-техник негизини яратиш зарур. Бунинг учун бутун куч-ғайратимни сарфлашим кераклигини тушуниб турибман.\nБиз янги вазифаларда иш бошлаган партиядошларимизга муваффақиятлар тилаймиз ва мазкур анъана яна давом этади, деб ўйлаймиз.


ТАРЖИМОНЛИК МАҲОРАТИ - Ўзбекистон овози газетаси\nхалқаро анжуман нуфузини белгиловчи муҳим омиллардан биридир\nСаноқли кунлардан сўнг қадимий Самарқанд заминида ўнинчи бор «Шарқ тароналари» янграйди. Фестивалга тайёргарлик ишлари эса ҳар қачонгиданда кўтаринки руҳда олиб борилмоқда. Мазкур санъат анжуманини таржимонлар ва уларнинг меҳнатисиз тасаввур қилиб бўлмайди. Фестивалди таржимонларнинг катта гуруҳи ҳам хизмат кўрсатади.\nМухбиримиз бу ҳақда Самарқанд давлат чет тиллар институти ректори Ғанишер РАҲИМОВ билан суҳбатлашди.\n— Аввало шуни таъкидлаш керакки, институтимиз Ўзбекистон Республикаси Президентининг 1994 йил 8 ноябрдаги Фармони асосида ташкил этилган эди. Айни чоғда институтда 225 нафар профессор-ўқитувчи, жумладан, 13 нафар фан доктори, 58 нафар фан номзоди, 154 нафар ўқитувчи-педагог, шунингдек, 20 нафарга яқин хорижлик мутахассис фаолият кўрсатмоқда. Мавжуд 3 факультет, 14 кафедра, 14 тил ва маданият маркази, минтақавий тил ўргатиш маркази, таълим сифати таъминоти ва инновациялар маркази энг замонавий ўқув ва мультимедиа ускуналари билан жиҳозланган.\nЖанубий Корея, Германия, Миср, Япония, Франция, Италия, АҚШ, Хитой ва бошқа давлатларнинг бир қатор мутахассислари институтимиздаги илмий-педагогик фаолият жараёнида бевосита қатнашиб келади. Хорижий олий таълим муассасалари ва илмий марказлари билан илмий-амалий, педагогик ва техникавий соҳаларда 50 дан ортиқ давлат билан ҳамкорлик шартномалари имзоланган. Томонлар ўртасидаги шартномалар асосида аниқ йўналишлар бўйича илмий тадқиқотлар олиб борилмоқда.\nСамарқандда ўтказилаётган турли халқаро тадбирларда, хусусан, «Шарқ тароналари» халқаро мусиқа фестивалларида институт жамоаси фаол иштирок этиб келмоқда.\nБундай нуфузли анжуманлар институтимиз ўқитувчилари ва талабаларининг таржимонлик тажрибасини оширишга хизмат қилади. Бу йилги фестиваль материаллари ўзбек тилидан ташқари жаҳоннинг тўққиз тилига таржима қилиниши кутилаяпти. Бу ишлар тўлиқ институтимиз ўқитувчилари ва талабалари зиммасига юклатилган. Биз бундан хурсандмиз.\nМаълумки, Самарқанднинг меҳмонлари кўп. Бу кўҳна шаҳар ҳаётини хорижлик меҳмонларсиз, сайёҳларсиз тасаввур этиш қийин. Ўтказилаётган халқаро анжуманларда эса дунёнинг кўплаб мамлакатларидан вакиллар ташриф буюришади. Институт жамоаси айнан шундай нуфузли тадбирларда фаол иштирок этиш билан хорижий тиллар, ўзга халқлар маданияти ва менталитетини мукаммал ўрганишга, миллатимизнинг, ўзбек халқининг мустақиллик даврида эришаётган беқиёс ютуқларини оламга ёйишга муносиб ҳисса қўшаяпти.\n«Шарқ тароналари» халқаро мусиқа фестивалига хорижий давлатлардан ташриф буюрадиган меҳмонларга гид-таржимонлик қилиш учун Самарқанд давлат чет тиллар институтидан дастлаб 200 нафар профессор-ўқитувчи, магистр ва бакалавр рўйхати шакллантирилди. Гид-таржимонларга юртимизда мустақиллик йилларида амалга оширилган ислоҳотлар, республикамиз ва Самарқанд вилоятининг ижтимоий-иқтисодий кўрсаткичлари, Самарқанд шаҳридаги тарихий обидалар тўғрисида илмий асосланган маълумотлар бериш ҳамда хорижий меҳмонларни олиб юриш тартибига бағишланган семинар-машғулотлар ташкил этилди.\nСеминар-машғулотларида олинган билим-кўникмалари ва таржимонлик маҳоратини баҳолаш мақсадида ўтказилган дастлабки танлов натижаларига қараб, ўнта хорижий тил бўйича 158 нафар гид-таржимон танланди.\nБиз шундай нуфузли халқаро фестивалда қатнашаётганимиздан, дунёнинг турли мамлакатларидан келган меҳмонларга юртимиз тарихи, тараққиёти ҳақида ҳикоя қилишдан фахрланамиз.


Блаттернинг маоши аниқ бўлди » Скачать музыку бесплатно новинки музыки 2016-2017\nБлаттернинг маоши аниқ бўлди\nКомментариев: 0 Просмотров: 136 Дата: 18-03-2016, 12:17 ФИФА 2015 йилда ташкилот собиқ президенти Жозеф Блаттер ва ташкилот собиқ бош котиби Жером Валкега5,9 миллион доллар тўлаб берди. ФИФА молиявий ҳисоботига хабарига кўра, Блаттерга 3,7 миллион доллар ва Валкега 2,2 миллион доллар миқдорида пул ўтказилган. 2015 йилда 80 ёшли раҳбарнинг маоши 2,96 миллион долларга тенг бўлган. Бундан ташқари швейцариялик бонуслар сифатида 435,5 минг доллар олган. Яна 214,6 минг ижтимоий таъминлаш учун олган. 1888 доллар суғуртадан, яна 18 452 доллар қўшимча олган. - деб хабар бермоқда Stadion.uz нашри.


Ўзбекистон Республикаси Халқ таълими вазирлиги - «Ўткан кунлар» асарини инглиз тилига таржима қилган олим Марк Риз билан учрашув бўлиб ўтди\n«Ўткан кунлар» асарини инглиз тилига таржима қилган олим Марк Риз билан учрашув бўлиб ўтди\nЖорий йилнинг 3 май куни Халқ таълими вазирлигида АҚШлик олим, «Дўстлик» ордени соҳиби Марк Риз, Абдулла Қодирий набираси Хондамир Қодирий ҳамда Вазирнинг биринчи ўринбосари Усмон Шарифходжаев иштирокида учрашув бўлиб ўтди.\nУчрашувда америкалик меҳмон Ўзбекистонда умумий ўрта таълим соҳасида амалга оширилаётган ислоҳотлар билан таништирилди.\nМарк Эдвард Риз ўз меҳнат фаолияти давомида Ўзбекистонда 1994-1996 йиллар давомида ишлагани, бу даврда кўп вақтини Фарғонада ўтказгани, мутахассис сифатида ўз фаолиятини мактабда олиб борганини алоҳида ҳаяжон билан эсга олди.\nОлим Абдулла Қодирийнинг «Ўткан кунлар» асарини инглиз тилига таржима қилиш устида 15 йилдан ортиқ вақт давомида ишлаган. Китобнинг биринчи тақдимоти 2019 йил декабрь ойида Ўзбекистоннинг Вашингтондаги элчихонасида бўлиб ўтган. Марк Риз мазкур асарнинг инглиз тилидаги талқини ўзбек ўқувчиларининг инглиз тилини ўрганишида ёрдам беришига умид билдирди.\nАмерикалик олимга ўқитувчиларнинг малакасини оширишда ҳамкорлик имкониятлари бўйича маълумотлар берилди.


16:12 / 21.06.2020\nКўз нуридан айрилиб ҳам башарият хотирасида ўчмас из қолдира олган шундай инсонлар борки, уларнинг амалга оширган ишлари, ҳаёт йўллари ҳаммага ўрнак бўла олади.\nАнтик дунёнинг энг машҳур достонлари бу шубҳасиз «Илиада» ва «Одиссея»дир. Гарчи бирор бир аниқ ҳужжат ёки ёзма манба қолмаган бўлса-да, бу икки достоннинг муаллифи Гомер исмли сўқир инсон бўлганлиги оғиздан оғизга кўчиб, бугунги кунгача етиб келган. Кўҳна дунёнинг энг машҳур кўзи ожиз инсони номи ҳам шу тарзда Гомерга насиб қилган.\nЛекин шунга қарамай унинг ҳаёти ҳақида айтарли маълумотлар йўқ, тахминларга кўра у милоддан аввалги VIII асрларда яшаган, ҳалигача унинг ватани номи учун етти шаҳар даъвогарлик қилади.\nГомер омма олдида достонларни ёддан ўқиб берган ва йилдан йилга қизиқарли воқеалар билан бойитиб бораверган. Бу достонларнинг аҳамияти шундаки, улар ўша давр руҳияти, маданияти ҳақида беқиёс қўлланма бўлиш билан бирга жуда кўп бошқа асарлар яратилишига ҳам туртки бўлган. Жаҳонга машҳур «Троя» бадиий фильми ҳам Гомер достонлари сюжетлари жамланмасидир.\nБугун деярли ҳар бир кўзи ожиз инсон ўқишни билади ва бунинг учун улар яна бир шундай тақдир эгаси – Луи Брайлдан миннатдор бўлишлари лозим.\n1809 йилда Франциянинг Кувре шаҳарчасида туғилган Луи 3 ёшида отасининг устахонасига киради ва бир асбобдан жароҳатланади. Жароҳат оғир асорат – кўзи ожизликка сабаб бўлади.\nУ пайтларда кўзи ожизлар учун мактаблар бўлмагани учун ота-онаси Луини оддий мактабга беришади. Дастлаб ўз хотирасига суяниб амаллаб ўқиган Луи 10 ёшида кўзи ожиз болалар учун махсус стипендия соҳиби бўлади.\nБрайлда ҳарбийлар қоронғида фойдаланувчи ёзув тизимини ўзи кабилар ўқиши учун қўллаш фикри туғилади ва шунинг устида иш бошлайди. 20 ёшли Луи 6 нуқтали кодга асосланган, бугунги кунда бутун дунёда фойдаланиладиган алифбони яратишга муваффақ бўлади.\nБу ёзув нафақат ёзув, балки илмий рамзларни ҳам ифодалаш имконини берарди. 1834 йилда Брайл ўз ихтиросини Париж санъат кўргазмасида намойиш қилади ва кейинги 20 йил ичидаёқ бу алифбо бутун дунёга тарқалиб улгуради. Бугунги кунда ҳам бу ёзув бутун дунёда кўзи ожизларнинг расмий ёзуви ҳисобланади.\nИталиялик бу санъаткор истеъдоди ҳатто машҳур Павороттини ҳам ҳайратга солган.\nАндреа болалигидан кўзи билан боғлиқ муаммоларга дучор бўлган ва 12 ёшига қадар 12 марта турли-туман операциялар ўтказиб, охир-оқибат бутунлай кўзи ожиз бўлиб қолган.\nДастлаб қаттиқ тушкунликка тушган болакай қўшиқ айтиш орқалигина таскин топарди. Қишлоқда, ферма яқинида яшаган Бочелли одамлар бор ёки йўқлигига қарамай бор овозда куйлайверган.\nЎсмирлигида у бир неча мусиқа фестиваллари ғолиб бўлган Андреа маълум муддат санъатдан чекиниб, Пиза университетининг ҳуқуқшунослик факультетига ўқишга киради.\nАммо унинг тақдирига ҳуқуқшунослик эмас, санъат битилганди. Италиялик тенор Франко Корелли билан ҳамкорлиги унга машҳурлик эшикларини очади. Кундузлари ўқиган Андреа кечалари ресторанларда қўшиқ айтиб пул топарди. 90-йилларда унинг қўшиқларини кимсан Лучано Паворотти эшитади ва фестивалга таклиф этади. Шу-шу Бочелли минглаб томошабинлар олдида куйлай бошлайди. Бу томошабинлар орасида ҳатто Рим папаси ҳам бўлган.\nКўзи ожизлар баланд мартабаларга эриша олмасликлари бўйича тушунчаларнинг хатолигини Дэвид Бланкетт исбот қилган. Туғма кўзи ожизлигига қарамай бу инсон Тони Блэр ҳукуматида Буюк Британия ички ишлар вазири бўлган.\nОта-онаси ҳамиша ўзига ишонган йигит қилиб улғайтирган Дэвид сиёсий ва ижтимоий фанларни ўзлаштиради ва Шеффилд шаҳар кенгаши аъзосига айланиш орқали сиёсатга кириб келади. 1987 йилда парламент аъзосига айланган Бланкетт кейинчалик вазир даражасига кўтарилади.\nЭнг муҳими, у бу даражага кўпчилик ўйлаганидек юқоридагиларнинг ачиниш ҳисси туфайли эмас, ўзининг меҳнаткашлиги ва ақл бовар қилмас хотираси орқали эришган.\nФото: Library of Congress/via JTA\nЎзини ҳурмат қилган ҳар бир журналист «Пулитцер» мукофотини олишни орзу қилади. Аммо ўзидан сўнг номида шу қадар машҳур мукофот қолишига сабаб бўлган инсон фаолиятининг айни гуллаган даврида кўзи ожиз бўлиб қолганини кўпчилик билмайди.\n1847 йилда Венгриянинг Мако шаҳрида туғилган Жозеф 17 ёшида бахт излаб АҚШга жўнайди ва мухбирлик фаолиятини бошлайди. Кейинчалик у сиёсий иродасини мустаҳкамлаб боради ва Миссури штати қонунчилик кенгашида ўрин эгаллашга муваффақ бўлади.\nУ порахўрликка қарши курашдаги қарашлари билан омма эътиборини қозонади. 1872 йилда Пулитцер Сент-Луисдаги икки газетани сотиб олади ва уларни бирлаштириб, кучайтиради. Журналистик суриштирувлар асосида қатор коррупцион гуруҳларни фош қилиш ортида унинг обрўси ортиб кетади.\n1883 йилда у «New York World» нашрини сотиб олади ва ўз имкониятларини янада оширади. Ҳукумат даражасидаги фирибгарларнинг кирдикорларини фош қиладиган бу газетада юмор ҳам, реклама ҳам, мақола-ю ҳикоялар ҳам бор эди.\nКенг оммага мўлжалланганлик ўз ишини берди ва Пулитцер қўлига тушгунга қадар 15 минг ададда чиқадиган газета миллион нусхагача чоп этилади ва сотилади.\nАммо Жозеф ўз меҳнатларидан кўнгилдагидек қувона олмайди. Чунки у 1887 йилда, ижоди айни гуллаган чоғда кўриш қобилиятини деярли бутунлай йўқотади ва бош муҳаррирлик ўрнини бўшатишга мажбур бўлади.\n1911 йилда вафот этган Жозеф Пулитцер ўзининг 2 млн доллар бойлигини Колумбия университетига, журналистлар олий мактаби тузиш учун қолдиради. Журналистика соҳасидаги энг нуфузли мукофот унинг номидалиги ҳам бежиз эмас.\nШунингдек кўриш қобилиятини тўлиқ ёки қисман йўқотган Галилео Галилей, Клод Моне, Николай Лобачевский, Гарриет Табмен, Хелен Келлер, Стиви Уандер каби инсонлар ҳам борки, уларнинг ҳам инсоният тарихига ўз номларини ёзиб қўя олганлар.


ИИВ турк Интерполи билан Сурияда жанг қилганларни қидириш бўйича ҳамкорлик бошлади\n16 январ 2021, Тошкент вақти: 17:23\nСурияда жанг қилган ўзбекистонликлардан бири.\nЎзбекистон Ички ишлар вазирлиги ва Туркия Интерполнинг Анқарадаги Миллий марказий бюроси Суриядаги урушда қатнашган ўзбекистонлик жангариларни қидириш борасида ўзаро ҳамкорлик қилишга келишиб олди.\nИккала томон расмийларининг Тошкентда ўтказилган учрашувида Сурияда жанг қилган ва қилаëтган ўзбекистонликлар шахсини аниқлаш ва улар изига тушиш йўл-йўриқлари муҳокама қилинди¸ деб хабар қилди вазирлик матбуот хизмати.\nАйтилишича¸ бундай жангариларни топиб¸ уларни асл ватанига қайтариш бу ҳамкорликнинг устивор вазифаси қилиб белгиланган.\nАйни пайтда¸ Ўзбекистон ИИВ ва турк Интерпол бюроси бу масалага доир махфий маълумотни мунтазам равишда ўзаро айирбошлаш борасида ҳам келишиб олган.\nСурия ва Ироқдаги қуролли жангариларга қарши уюштирилган кенг кўламли ҳаво ҳужумларига қарамай террорчилар бошқа мамлакатлар¸ хусусан¸ Туркияга ўтишга муваффақ бўлмоқда.\nНАТО ва Ғарб давлатлари жангариларнинг Туркия орқали бошқа давлатларга тарқаши глобал хавфсизлик учун жиддий таҳдид эканини айтмоқда.\nСурия ва Ироқдаги экстремистик гуруҳлар сафида жанг қилган ўзбекистонликлар сонининг бир неча юзни ташкил қилиши тахмин этилади.


Айни дамда Тимур Кападзе бошчилигидаги (U23) жамоамиз сафида машғулот олиб бораётган Жасур Жалолиддиновни суҳбатга тортдик. Футболчи Қозоғистондаги фаолияти, Қурбон Бердиев билан муносабати ҳақида фикр билдирди.\nСизда вариантлар кўп эди, нега айнан Қозоғистон премер лигасини танладингиз?\n- Қозоғистон эканлигига қарамадим. Тўғриси, бошида қўшни республикасидан таклиф тушганини эшитганимда, уни ўйлаб ҳам ўтирмоқчи эмасдим. Кейинроқ, Қурбон Бердиев жамоа постини эгаллаганини эшитдим. 2 кун қолганида, яқинларимнинг маслаҳати билан шу қарорни қабул қилдим. Очиғи, Бердиевнинг таъсир доираси кенг эканлиги ва улкан тажрибаси борлиги учун ҳам "Қайрат"га ўтдим.\nМураббий билан муносабатларингиз қандай?\n- Мутахассис билан дўстона алоқадамиз. Айнан у мени жамоасида кўрмоқчи эканлиги учун ҳам "Қайрат" таклифини қабул қилдим. Қурбон Бердиев билан бирга ишлаб, жуда кўп нарсалар ўрганяпман. Нафақат майдонда, балки унинг ташқарисида ҳам ўзимизни қандай тутишимиз кераклигини ўргатмоқда. Биринчи навбатда яхши инсон бўлишимиз кераклигини тушунтирди. Тактик томондан жуда кучли мутахассис эканлигини ҳам алоҳида эътироф этиш даркор. Суҳбатлашиб қолсак, "Барселона" ва "Бавария"ни қандай таслим этгани ҳақида сўзлаб беради. Барчаси, инсонни ўзига боғлиқ. Агар ғалаба қозонишига ишонса, исталган рақибни таслим этиш мумкин. Бердиев билан танишувимдан кўп нарса ўрганяпман. Ўтганимдан афсусланмаяпман.\nРежангиз қандай? Қозоғистонда кўпроқ қолмоқчимисиз?\n- Ҳозир буни яширишнинг имкони йўқ. Клубимизда молиявий муаммолар кўриниб қолган. шу боис, исталган пайтда вазият ўзгариши ва холат бундан ҳам ёмонлашиши мумкин. Олдиндан бир нима деб бўлмайди. Ҳозир бор эътиборимни қитъа биринчилигига қаратаман.\nЯқинлашиб келаётган Осиё чемпионатидан нималар кутяпсиз?\n- Тайёргарлигимиз яхши. Осиё чемпионатини анчадан бери кутамиз. Абдувоҳид Неъматовдан бошқа ҳамма учун бу илк қитъа биринчилиги саналади. Истак ва мотивация борасида умуман муаммо йўқ. Олдинги сафар Осиё чемпионати бекор қилинганидан сўнг, турнирни ўтказиб юбордик. Халқимиз хурсандчиликни соғинган. Мақсадимиз уларни хурсанд қилиш. Тўғри, турнир муҳим, аммо асосий мақсадиз Париждаги Олимпияда бўлиб қолади.\nShum qadam bola ekan qayga borsa kulibida muammo\nУндай деманг-ей, омадини берсин


Жанжал вақтида тожикистонликни калласини олган ўзбекистонлик айбига иқрор бўлди\nВолгоград шаҳридаги тожиклар жамияти Бахтияровка қишлоғида жанжал вақтида ўзбекистонлик томонидан ваҳшийларча ўлдирилган тожик мигрантининг шахсини аниқлади. У Турсунзода шаҳрида яшовчи 51 ёшли Саиджон Холёров бўлиб чиқди. Унинг қишлоққа келганига атиги икки ҳафта бўлган эди.\n«Биз ҳозирча Саиджоннинг қариндошларини топа олмадик. Биз марҳумнинг яқин қариндошларини топишда ёрдам сўраб ҳуқуқ-тартибот идоралари ходимлари ва дипломатларга мурожаат қилдик. Бу асосий масалани - марҳумни шу ерда дафн қилиш ёки юртига жўнатиш билан боғлиқ масалани ҳал қилиш учун керак», – дейди Волгограддаги тожиклар жамияти раҳбари Саидаҳмад Маҳмадов.\nЭслатиб ўтамиз, ўтган ҳафтада Волгограднинг Ленинск туманида «Бахтияровка» қишлоғидаги фермада даҳшатли қотиллик юз бергани ҳақида маълум қилинган эди. 3 ноябрь куни кечқурун икки нафар мигрант ўртасида муштлашув юз берди. Эртаси куни эрталаб можаро яна жанжалга айланиб кетди.\nСаидаҳмад Маҳмадовнинг айтишича, келиб чиқиши ўзбекистонлик бўлган 36 ёшли шахс можаро вақтида 51-ёшли Саиджон Холёровга пичоқ санчган. «Қотилликдан сўнг у жиноят изларни яширишга уринган – марҳумнинг калласини кесиб олган ва печкага ташлаган, жасадни эса молхонага олиб борган ва пичанлар орасига яширган».\nРФ Тергов Қўмитасининг Волгоград вилояти бўйича Тергов қўмитасининг Среднеахтубинск туман тергов бўлими бошлиғи Евгений Выстропов маҳаллий ОАВга маълум қилишича, ўша куни кечқурун ўзбекистонлик муҳожир юз берган ҳодисани шеригига айтиб берган ва бу маълумотни сир сақлашини сўраган, бироқ шериги ўша заҳотиёқ чорвачилик хўжалиги хўжайини ва ҳуқуқ тартибот идораларига маълум қилган.\n«Гумондор ҳодиса жойига оператив тергов гуруҳи етиб келиши билан ушланди. Қотилнинг руҳий ҳолати борасида бир қатор шубҳалар мавжуд, чунки у марҳумнинг бошини печкага ташлашини изоҳлар экан, марҳум ундан кўзини узмаганлигини айтди, мана шу ҳолат унинг асабига таъсир қилган», – дея хабар берди Евгений Выстропов. Хабарларга кўра, ҳибсга олинган шахс Россия фуқароси ҳисобланади. У айбига иқрор бўлди.\n«Саиджон Холёров икки ҳафта аввал «Бахтияровка»га келган эди. Бундан аввал у 7 ой бошқа жойда чўпон бўлиб ишлаган. Унинг барча ҳужжатлари жойида эди», – дейди Маҳмадов. Айни дамда Холёровнинг жасади Волгоград шаҳрининг Ленинск туман моргида.\n«Бизга маълум бўлишича, унинг ўғли ҳам пул топиш мақсадида Россияда ишламоқда. Фожиадан бир ҳафта муқаддам у барча пулларни ўғлига жўтатган», дейди Маҳмадов.


Ўзбекистон-Хитой ҳамкорлигида яратилган ZF-UZvac-2021 вакцинаси бўйича баёнот\nЎзбекистон Республикаси ҳукумати топшириғига биноан Инновацион ривожланиш вазирлиги Хитой Фанлар Академияси Микробиология институти ва Хитойнинг Zhifei Longcom Biopharmaceutical Co.,Ltd компанияси ҳамкорлигида янги коронавирусга қарши рекомбинант вакцинанинг тадқиқотларини биргаликда ўтказмоқда. Zhifei Longcom компаниясининг вакцинасини Ўзбекистонда клиник тадқиқотларини ўтказишга танлангани сабаблари энг юқори хавфсизлик профилига эга рекомбинант вакцина бўлганлиги ҳамда биринчи ва иккинчи клиник синовларнинг натижаларига кўра ножўя таъсири камлиги (0,3-0,5%дан кам)дир. Бундан ташқари, Т-хотира ҳужайраларининг ҳосил бўлиши юқорилиги, Нон-нейтралловчи ва нейтралловчи антитаналар ўртасидаги мувозанат мавжудлиги каби илмий кўрсаткичлар ҳам бу танловимизнинг сабаблари деб келтиришимиз мумкин.\nУшбу вакцина COVID-19 вируси гликопротеинининг рецепторга боғланувчи доменини CHO рекомбинант ҳужайралари ёрдамида кўпайтирилиб, тозаланиб ва алюминий гидроксиди қўшиш орқали тайёрланган. Ноябрь ойидан бошлаб Zhifei Longcom Biopharmaceutical Co.Ltd компаниясининг 8 та ходими Ўзбекистонга етиб келган ва ҳозирги кунга қадар Илғор технологиялар марказинининг 30 нафар олимлари, вирусология институти ва бошқа тиббиёт муассасаларининг 112 нафар тиббиёт ходимлари билан биргаликда тадқиқотларни ўтқазишмоқда. Учинчи босқич клиник синовлари 7000 минг кўнгиллилар қатнашмоқда.\nТадқикотларда ҳар бир кўнгилли иштирокчи 28 кун оралиғи билан 3 та дозада «вакцина/плацебо» схемасида эмланди. Бугунга келиб Ўзбекистонда Хитойнинг коронавирусга қарши ZF 2001 вакцина синовида иштирок этиш учун умумий ташриф буюрганлар - 14326 нафарни ташкил этди. Улардан 6829 нафар кўнгилли вакцинанинг 1-дозаси, 2862 нафар кўнгилли вакцинанинг 2-дозаси ва 25 нафар кўнгилли 3-доза билан эмланди.\nВакцинанинг хавфсизлигини тизимли кузатиш ҳар бир эмлашдан кейин 0-7 кун давомида амалга оширилди. Кўнгиллилар томонидан фаол ҳисобот шаклида ва тадқиқотчилар томонидан ҳар бир эмлашдан кейин 8-30 кун давомида мунтазам кузатувлар ўтказилиб, ножўя таъсирлар тўғрисида маълумотлар йиғилди. 3-даражадаги ножўя таъсирлар кузатилмаган ва ушбу вакцинадан фойдаланиш билан боғлиқ жиддий ножўя таъсирлар аниқланмаган.\nШу кунгача вакцина қабул қилган кўнгиллиларнинг ҳеч бирида ўта ножўя салбий таъсир кузатилмади, фақатгина 5 кишида бир неча кундан сўнг бартараф бўлган аллергик реакция қайд этилди.\nҲозирги кунгача ўтқазилган тадқиқотлар иммунизация қилинганидан кейин SARS-CoV-2 вирусига қарши нейтралловчи антитаналарнинг микропатогенез усули орқали аниқланганда камида 4 баробар ўсиши аниқланди. SARS-CoV-2 вируси RBD оқсили билан боғланувчи антитаналарнинг иммунофермент анализи орқали аниқланганда титри камида 11 марта ошганлиги аниқланди.\nЎзбекистонлик олимлар ушбу вакцинани тадқиқотларида фаол қатнашганлигини инобатга олиб Хитойлик ҳамкорлар томонидан бизни мамлакатимиз вакцина яратувчи сифатида тан олинди ва унинг номи ZF-UZvac-2021 деб номланди. Вакцина яратилишида ҳамкор томон сифатида Ўзбекистонга вакцина имтиёзли нархларда ва етарли қувватларда етказиб берилади. Шунингдек, “Zhifei Longcom Biopharmaceutical Co.,Ltd” компанияси вакцинасини Ўзбекистонда маҳаллийлаштириш бўйича ишларни Инновацион ривожланиш вазирлиги ҳузуридаги Илғор технологиялар маркази билан ҳамкорликда амалга ошириш бўйича музокаралар олиб борилмоқда.


Француз меросга олган уйидан антиқа "хазина" топди\n20:18 / 22.11.2016 10213\nФото: © La Dépêche Évreux\nФранциянинг Эвре шаҳрида яшовчи эркак ўзига мерос қолган уйнинг турли хоналарида яширилган 100 кг олтин топиб олди, деб хабар бермоқда Normandie-Actu нашри.\nМаълум қилинишича, француз олтинларни уйидан эски мебелларни олиб чиқиб ташлаётганда топиб олган. Аввал у жавон тубига маҳкамланган қутини топиб олган. Қути ичида эса олтин тангалар бўлган. Сўнгра қимматбаҳо металл уйнинг бошқа хоналарида, жумладан ваннахонада ҳам топилган.\nҲаммаси бўлиб 5 мингта олтин танга, иккита 12 кг лик ва 37 та 1 кг лик ёмбилар топилган. Кутилмаган хазинанинг нархи 3,5 млн еврони ташкил қилган.\nОмади чопган француз бундан ташқари ушбу олтинлар ўтган асрнинг 50-60-йилларида қонуний равишда сотиб олинганини тасдиқловчи ҳужжатларни ҳам топган. Меросхўр барча топилган олтинларни аукционда сотиб юборган. Олтин буюмларни французлар ва хорижликлар харид қилишган.\nФранциядаги хазиналар ҳақидаги қонунга кўра, француз олтинлар сотилишидан тушган пуллардан 45 фоизини олади.\nФранция ва Италия ўртасида дипломатик можаро авж олмоқда\nФранция гипертовуш қуроли ишлаб чиқармоқчи


Ватанимиз мустақиллигининг 26 йиллик байрами арафасида Бухоро туманидаги Работак қишлоғида янгиланган лойиҳалар асосида барпо этилган замонавий уй-жойлар фойдаланишга топширилди.\n— Бугунги сана ҳаётимдаги унутилмас кун бўлиб қолади, — дейди Орзугул Ҳабибова. — Уч хонали кичик ҳовлида 11 киши яшардик. Ўғлим ҳам, келиним ҳам ногирон. Мана, бугун ўғлимнинг қўлига уч хонали уйнинг калитини тутқазишди. Замонамдан айланай, уйнинг бошланғич бадали Президентимиз томонидан тўлаб берилди. Келиним Наргиза ҳам ишли бўлганидан жуда хурсанд. Унга "Ўзпахтасаноат" акциядорлик жамияти томонидан замонавий тикув машинаси берилиб, касаначи сифатида ишга қабул қилинди.\nТуман марказида яшовчи Матлуба Тў¬рае¬ванинг ҳам қувончи чексиз.\n— Ҳаёт экан, турмушим бўлмагач, ота-онамнинг уйида яшадим, — дейди Матлуба. — Сўнг бир неча йил ижарама-ижара юришга мажбур бўлдим. Ўзимдан ўтганини ўзим биламан. Қизим улғайгани сари унга зарур шароит яратиб беролмаётганимдан эзилардим. Хайрият, у кунлар ортда қолди. Бошланғич бадалини тўлаганимдан сўнг менга икки хонали квартира берилди. Қаранг, ҳамма жиҳозлар бор. Бунақасини тушимда ҳам кўрмаганман. Бундай ғамхўрлик учун давлатимиздан беҳад миннатдорман.\nТадбирда ёш оилаларга Президентимиз совғаси сифатида ётоқхона мебели, ошхона жиҳозлари, музлаткич, телевизор, чангютгич, кир ювиш машинаси топширилди.\nЯнгиланган намунавий ло¬йиҳалар асосида вилоят қишлоқларида жорий йил охирига қадар яна 200 уй қурилиб, 20 таси эҳтиёжманд оилаларга ажратилишини таъкидлаш керак. Тадбирда ушбу фуқароларга Президент совғаси сифатида уйнинг бошланғич бадали тўлангани тўғрисида сертификатлар топширилди.\n"Ўзпахтасаноат" акциядорлик жамияти томонидан уй-жойга муҳтож ногирон ва меҳнатга лаёқати чекланган 35 фуқарога тикув машинаси берилиб, касаначилик шартномаси асосида ишга жойлаштирилди.\nБоқувчисини йў¬қотган ва кам таъминланган оилалар 26 нафар фарзандининг суннат тўйи ҳам ўтказиб берилди. Болажонларга ҳомийлар томонидан совға-саломлар топширилди.


Uzagrotechsanoat - АХБОРОТ ХИЗМАТЛАРИ ФАОЛИЯТИГА ОИД НАЗАРИЙ ВА АМАЛИЙ АСПЕКТЛАР\n13:28:38(GMT +5), 6 iyul 2020\n2019 йилнинг 18-19 апрель кунлари Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлигида “Ахборот хизматлари фаолиятига оид назарий ва амалий аспектлар” мавзусидаги ўқув-семинари ташкил қилинди. Унда давлат ва хўжалик бошқаруви органлари ахборот хизматлари ходимлари иштирок этишди. Ўқув-семинарлари Беруний Алимов, Наргис Қосимова ҳамда Гулнора Нишонова каби қатор малакали тренерлар томонидан олиб борилди.\nУнда “Ахборот хизматлари фаолиятига доир қонунчилик: миллий ва хорижий тажриба”, “Ташкилот фаолиятида учрайдиган стериотиплар. Уларни бузишда ОАВ роли”, “Ташкилот имиджи ва уни бошқариш”, “ОАВ учун тадбирларнинг ўзига хослиги: матбуот-анжумани, брифинг, пресс-тур, тақдимот ва ҳоказо” ва шу каби мавзуларда сўз борди.\nАҳамиятлиси мазкур ўқув-семинарида “Ўзагротехсаноатхолдинг” АЖ матбуот хизмати ходимлари ҳам фаол иштирок этиб ўзларининг соҳага оид билим ва кўникмаларини оширишди.


ҲУРМАТЛИ СОЛИҚ ТЎЛОВЧИЛАР !\nЎзбекистон Республикаси Давлат солиқ қўмитаси ҳузуридаги Малака ошириш маркази янги таҳрирдаги Солиқ кодекси мазмун-моҳиятини хўжалик юритувчи субъектлар раҳбарлари ва бухгалтерларига етказиш бўйича жорий йилнинг 1 февраль кунига қадар бепул ташкил этиладиган қисқа муддатли ўқув курсига таклиф этади.\nЯнги таҳрирдаги Солиқ кодекси билан солиқ қонунчилигига киритилган ўзгартиришлар;\nЮридик шахслар ва якка тартибдаги тадбиркорларни солиққа тортиш борасидаги ўзгаришлар;\nФойда, мол-мулк, ресурс ва қўшилган қиймат солиқларини ҳисоблаб чиқариш ва тўлаш тартиби;\nСолиқ назорати шакллари, турлари, ўтказиш тартиби ва муддатлари мавзуларида ўқув машғулотлари ўтказилади.\nЎқув машғулотлари Марказ профессор-ўқитувчилари ва давлат солиқ хизмати органлари амалиётчи мутахассислари томонидан “Долзарб мавзу”, “Савол жавоб” интерактив ўқув курслари шаклида олиб борилади.\nЎқув машғулотлари якшанба кунидан ташқари ҳар куни соат 09:00 дан 13:00 га қадар ўтказилади.\nЎқув курсида қатнашиш учун қуйидаги телефон рақамларига қўнғироқ қилиб рўйхатдан ўтилади:\nЎқув машғулотлари ўтказиладиган манзил: Тошкент шаҳри, Кичик халқа йўли, 3-уй – Ўзбекистон Республикаси Давлат солиқ қўмитаси ҳузуридаги Малака ошириш маркази.


HRW ўзбекистонлик қочқинларни ортга экстрадиция этгани учун қозоқ ҳукуматини қоралади - BBC News O'zbek\nHRW ўзбекистонлик қочқинларни ортга экстрадиция этгани учун қозоқ ҳукуматини қоралади\n"Хьюман Райтс Вотч" халқаро инсон ҳуқуқларини ҳимоя қилиш ташкилоти 28 нафар ўзбекистонлик бошпана изловчини мажбуран ортга экстрадиция этгани учун Қозоғистон ҳукуматини қоралаган.\nХалқаро ташкилотга кўра, бошпана изловчилар Ўзбекистонда қийноққа тутилишлари муқаррар ва ушбу қадам билан Қозоғистон ўзи имзо чеккан халқаро келишувларни бузмоқда.\nРасмий Остона эса, Ўзбекистон фуқароларининг топширилиши қонун доирасида амалга оширилганини таъкидламоқда.\nМаҳаллий ҳуқуқ фаоллари БМТнинг Қочқинлар билан ишлаш Олий комиссарлигини қочқинларнинг тақдирига бепарволикда айблашмоқда.\nҚозоғистон Ташқи ишлар вазирлигининг билдиришича, ўзбекистонлик масъуллар ортга экстрадиция этилганларнинг қийноққа солинмасликларига кафолат беришган.\nАммо, халқаро ташкилотга кўра, бу каби ишонтиришлардан деярли маъни йўқ.\nБошпана изловчиларни Ўзбекистонга топширган Қозоғистон ҳукумати ушбу амаллари халқаро ва республика қонунларини бузмаган ҳолда амалга оширилганини таъкидламоқда.\nАммо инсон ҳақларини ҳимоя қилувчи ташкилотлар Ўзбекистоннинг қийноқлар билан танилгани ва бошпана изловчиларни бундай мамлакатга юбориш халқаро конвенцияларга мутлоқо зидлигини айтишмоқда.\nҚозоғистонлик юрист Денис Живагага кўра, Қозоғистон Шанхай Ҳамкорлик Ташкилотининг Остонадаги йиғинидан олдин Каримовга қочқинларни бериб, ўзига хос совға қилган.\n“Балки бу атайлаб қилинмагандир. Аммо нима бўлган тақдирда ҳам бу – ШҲТ саммити арафасида жаноб Каримов учун катта совға бўлди," - дейди Денис Живага.\nЖивага жанобларининг айтишича, бошпана изловчиларнинг қийноқлар қўлланиладиган давлатга юборилишида БМТнинг Қочқинлар билан ишлаш Олий комиссарлигининг лоқайдлиги асосий сабаб бўлган. 28 бошпана изловчининг 18 тасида БМТ томонидан берилган қочқинлик мақоми бўлган, аммо ташкилот ҳеч қандай асосларсиз ушбу мақомдан уларни мосуво қилган.\n“БМТнинг ушбу ташкилоти на халқаро ташкилотларга ва на ҳуқуқ ҳимоячиларига уларнинг қочқинлик мақоми нима учун бекор қилингани ҳақида тушунтириш бермади. Менимча, қочқинлар билан ишлаш Олий комиссарлиги ушбу бошпана изловчиларнинг мақоми нима учун бекор қилинганини аниқ тушунтириши керак эди," - дейди Денис Живага.\nБМТнинг Қочқинлар билан ишлаш Олий комиссарлигининг Олма отадаги ваколатхонаси айни дамда бошпана изловчилар учун кириш қийин бўлган бир масканга айланган.\nУч қатор темир эшиклардан ўтиб боргачгина, ушбу ташкилотга кириш мумкин, унда ҳам олдиндан келишувингиз бўлса.\nТурмуш ўртоғи Ўзбекистонга экстрадиция қилинган Нафиса бугун 4 кунлик уринишдан сўнг БМТнинг Қочқинлар билан ишлаш Олий комиссарлигига киришга муваффақ бўлган.\nТашкилот вакиллари бу ерда қолган аёллар ва болаларни ҳимоя қилиш борасида ҳам бирор жўяли гап айтишмаган.\n“Юришимизга бирор бир қоғоз беринглар, пропискаларимиз йўқ дедим. Бизга ҳокимиятдан янгилик келди, болалар ва аёлларга индамаймиз деган хабар келди, деди. Биз бунга ишонмай қолдик, эркакларни ҳам шундай деб тайёр гўшт қилиб топширдинглар-ку десам, бу гап сир, сизларга ҳеч нарса айтолмайман, деди. Ҳимоя қиламиз деб аниқ айтмади," дейди бошпана изловчи Нафиса.\nЎзбекистонга юборилган бошпана изловчиларнинг Қозоғистондаги аёлларининг айримлари ортга қайтиш ҳаракатида, қолганлари эса, Ўзбекистонга уларга нисбатан тазйиқлар бўлиши мумкинлигидан хавотирланиб, қаерга боришларини билишмаяпти.


Спорт курашлари бўйича терма жамоаларимиз онлайн машғулотда қатнашишди + ФОТО / Olamsport.com\n09:31Palermo Ladies Open. Екатерина Александровада ғалаба\t0 09:09Хабиб Нурмагомедов Гэтжини жиддий тарзда огоҳлантирди 0 08:47ФОТО Ўзбекистон терма жамоаси Тошкентда йиғин бошлади\t0 08:24Мадрид "Мастерс" турнири бекор қилинди\t0 08:01МБАда икки мутахассис "Энг яхши мураббий" деб топилди\t0 07:37Palermo Ladies Open. Эррани рестартни ғалаба билан бошлади\t0 07:11Остон Ўрунов «Спартак» сафида тиббий кўрикдан ўтди\t0 19:58Қиличбозлик бўйича биринчи виртуал Ўзбекистон Республикаси чемпионатига старт берилди\t0 19:36Надаль гольф турнирининг биринчи кунги баҳсларидан сўнг 4-ўринда!\t0 19:15Расман: Coca Cola Суперлига август сўнггигача марказлашган ҳолда ўтади\t0 18:54Кутиб олинг, #уйдақол! # ҳаётгақўшил! челленжи қайтмоқда\t0 18:38Ретро! Олтин зангламас ёҳуд 2006 йил Тошкентда ўтган самбо бўйича фахрийлар ўртасидаги жаҳон чемпионати, ғолибларни тақдирлаш маросимидан ФОТОРЕПОРТАЖ\t0 18:07"Ҳеч кимдан қўрқмаймиз". Қозоғистонлик мураббий Олимпиада учун имкониятлар ва ўзбек боксчилари билан рақобат ҳақида гапирди\t0 17:41"Тоттенхэм" Коутиньо учун курашда етакчи\t0 17:17Волейбол сабоқлари: Тўпни қабул қилиш техникаси\t0\n01 авг 18:50\nСпорт курашлари бўйича терма жамоаларимиз онлайн машғулотда қатнашишди + ФОТО\nТеглар : Онлайн машғулотСпорт курашлари\nАввалдан белгилаб олинган жадвал асосида терма жамоаларимизнинг онлайн машғулотлари давом этади.\nБугун спорт курашлари бўйича терма жамоамиз вакиллари навбатдаги онлайн машғулотни ўтказди. Машқларни мураббий Азиз Улахунов олиб борди. Мазкур жараённи МОҚ ҳамда Ўзбекистон спорт курашлари ассоциацияси раҳбарияти ҳам бевосита кузатиб борди.\n“Аввало, карантин кунларида ҳам мана шундай машғулот олиб бораётганингиз учун барчангизга ташаккур айтиб қоламан. Ҳозирги кунда вазиятни барчамиз кўриб турибмиз. Ҳукуматимиз терма жамоаларимизнинг ўқув-машғулот йиғинларини доимо қўллаб келган. Бироқ айни паллада йиғин ташкил қилишнинг мавриди эмас, деб ҳисоблайман. Боиси бу борада Республика махсус комиссиясининг ҳам қарори бор. Карантин чекловлари юмшатилиб, махсус комиссиянинг ўқув-машғулот йиғини учун расмий рухсат беришини кутишни таклиф қиламан”, – деди Рустам Шоабдураҳмонов.\nАрсен Фадзаев: Россия чемпионати пойтахтдан Владикавказга кўчирилди 0